CELEX: 52012PC0465
Language: lv
Date: 2012-08-29
Title: Grozīts priekšlikums EIROPAS PARLAMENTA UN PADOMES REGULA, ar ko izveido rīcības programmu nodokļu nozarei Eiropas Savienībā laikposmam no 2014. līdz 2020. gadam (Fiscalis 2020) un atceļ Lēmumu Nr. 1482/2007/EK

|
			
		
		
		52012PC0465
		
			Grozīts priekšlikums EIROPAS PARLAMENTA UN PADOMES REGULA, ar ko izveido rīcības programmu nodokļu nozarei Eiropas Savienībā laikposmam no 2014. līdz 2020. gadam (Fiscalis 2020) un atceļ Lēmumu Nr. 1482/2007/EK /* COM/2012/0465 final - 2011/0341/b (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
2011. gada 29. jūnijā
Komisija pieņēma priekšlikumu nākamajai daudzgadu finanšu
shēmai 2014.–2020. gadam[1]:
budžetu stratēģijas „Eiropa 2020” īstenošanai, iesakot cita
starpā jaunu „Fiscalis 2020” programmu. Šī programma
veicinās „„Eiropa 2020” — stratēģija gudrai,
ilgtspējīgai un integrējošai izaugsmei”[2] īstenošanu, pastiprinot
nodokļu sistēmu darbību dalībvalstīs un
Savienības vienotā tirgus darbību. Sekmējot valstu
nodokļu pārvaldes iestāžu virzību uz nodokļu
e-pārvaldi, jaunā programma veicina arī digitālā
vienotā tirgus izveidi („Digitālā programma Eiropai” jeb
„Eiropas digitalizācijas programma”).
Nodokļu sistēmu vienmērīga darbība iekšējā tirgū ir
atkarīga no efektīvas un iedarbīgas valstu nodokļu
pārvaldes iestāžu veiktas pārrobežu darījumu
apstrādes, krāpšanas nodokļu jomā novēršanas un
apkarošanas un nodokļu ieņēmumu aizsardzības. Tas
nozīmē ne tikai liela daudzuma informācijas apmaiņu starp
nodokļu pārvaldes iestādēm, bet arī
efektīvāku nodokļu pārvaldes darbību, vienlaikus
samazinot administratīvo, ekonomisko un laika slogu nodokļu
maksātājiem, kas iesaistīti pārrobežu darbībās.
To iespējams sasniegt, tikai sadarbojoties dalībvalstu nodokļu
pārvaldes iestādēm un trešām personām. Ņemot
vērā aizvien pieaugošo globalizāciju, arī iedarbīgai
cīņai pret krāpšanu ir vajadzīgs starptautisks
vēriens. Tādēļ programma atbalstīs arī
informācijas apmaiņu ar valstīm, kas nav ES dalībvalstis,
ar šādām valstīm noslēgto starptautisko nolīgumu
ietvaros.
Ierosinātā programma atbalstīs sadarbību
galvenokārt starp nodokļu iestādēm un, attiecīgā
gadījumā, citām ieinteresētajām personām. Šī
programma paredzēta kā turpinājums programmai
„Fiscalis 2013”, kuras darbība beigsies 2013. gada
31. decembrī. Ierosinātā programma „Fiscalis 2020”
atbalstīs sadarbību nodokļu jomā Savienībā,
veicinot speciālistu tīklu izveidi un kompetenču uzlabošanu, no
vienas puses, un IT kapacitātes stiprināšanu, no otras puses. Pirmais
ļauj veikt labo prakšu un darbības zināšanu apmaiņu starp
dalībvalstīm un citām valstīm, kas piedalās
programmā. Otrais ļauj programmai finansēt piemērotas IT
infrastruktūras un sistēmas, kas ļauj nodokļu
pārvaldes iestādēm Savienībā pārtapt par
pilntiesīgām e-pārvaldēm. Programmas galvenā
pievienotā vērtība ir dalībvalstu spēju
pastiprināšana apkarot krāpšanu un iespējami palielināt
ienākumus, vienlaikus samazinot šim nolūkam nepieciešamo instrumentu
izveides izmaksas.
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
2.1.        Apspriešanās un speciālās
zināšanas
Programmas „Fiscalis 2013”
starpposma izvērtējuma[3]
kontekstā uz līguma pamata tika analizēta programmas
efektivitāte, lietderība, būtiskums un pievienotā
vērtība. Tika izmantoti uzraudzības dati, kas pieejami no
dažādām darbībām.
Cits līgumslēdzējs veica
pētījumu par iespējamo nākotnes Fiscalis programmas
veidolu[4],
tajā skaitā visaptverošu analīzi par nodokļu sistēmu
nākotnes uzdevumiem un strukturālajām problēmām
iekšējā tirgū. Šā pētījuma secinājumi tika
apspriesti ar iesaistīto valstu pārstāvjiem seminārā,
kas tika organizēts 2011. gada jūnijā. Gatavojot
semināru, 2011. gada pavasarī attiecīgās programmas
komitejas[5]
sanāksmē notika apaļā galda apspriedes, kurās
iesaistīto valstu pārstāvjiem tika lūgts noteikt galvenos
programmas plusus un kā būtu iespējams uzlabot programmas
efektivitāti. 
Ņemot vērā ar informācijas
apmaiņu saistīto darbību nozīmību, tika veikts
atsevišķs pētījums par informācijas apmaiņas
īstenošanas stratēģiju nākotnē. Šo pētījumu
prezentēja nodokļu pārvaldes iestāžu informācijas
direktoru seminārā 2011. gada jūnijā.
Tika sagatavots ietekmes
novērtējums, kurā analizēts programmas „Fiscalis"
turpinājums un kuru Ietekmes novērtējuma padome
apstiprināja 2011. gada 22. septembrī.
Izstrādājot priekšlikumu
nākotnes programmai, tika ņemti vērā ieteikumi
attiecībā uz programmas ieceri un turpmākiem uzlabojumiem.
Programmas mērķos, piemēram, vairāk uzsvērta
administratīvā sloga samazināšana nodokļu pārvaldes
iestādēm un nodokļu maksātājiem, sadarbības
uzlabošana ar trešām valstīm un trešām personām, kā
arī krāpšanas apkarošanas pastiprināšana nodokļu jomā.
Turklāt programmas priekšlikumā iekļauti jauni rīki jaunu
izaicinājumu risināšanai, jo īpaši jauni kopīgu
darbību veidi, uzlabota programmas aktivitāšu rezultātu pieejamība,
izmantojot tiešsaistes sadarbības sniegtās priekšrocības un
definējot regulējumu labākai programmas konkrēto
rezultātu uzraudzībai. 
2.2.        Ietekmes
novērtējums
Ņemot vērā vispārējo
politikas kontekstu un problēmas, ar kurām saskarsies nodokļu
sistēma nākamajā desmitgadē, pašreizējai programmai
pievienotajā ietekmes novērtējumā tika analizēti un
salīdzināti vairāki iespējami politikas risinājumi. 
(1)                   
Bāzes scenārijs: programmas turpināšana ar tās pašreizējiem
mērķiem un iecerēm. 
(2)                   
Programmas neturpināšana: programma tiktu pārtraukta un ES finansējums IT
instrumentiem, kopīgām darbībām vai
apmācībām, kas atbalsta sadarbību nodokļu jomā,
vairs piešķirts netiktu.
(3)                   
Uzlabot bāzes scenāriju: Šis risinājums ietvertu bāzes scenāriju un
pielāgotu mērķus nākotnes uzdevumiem. Tas vērš papildu
uzmanību uz cīņu pret krāpšanu nodokļu jomā,
izvairīšanos no nodokļu maksāšanas un nodokļu apiešanu,
tiecoties panākt efektīvāku nodokļu pārvaldi, mazinot
lielo administratīvo slogu nodokļu maksātājiem un
nodokļu pārvaldes iestādēm un apsverot sadarbību ar
trešām valstīm un trešām personām. 
(4)                   
Jauno politiku uzlabošana un veicināšana: Papildus risinājumā „uzlabot bāzes scenāriju”
minēto problēmu novēršanai šis politikas risinājums
piedāvātu līdzekļus, lai paplašinātu sadarbību,
ietverot jaunas jomas, kas varētu rasties, politikai attīstoties, un
jo īpaši ļautu programmai iegūt līdzekļus, lai
veicinātu saskaņotu šo jauno tiesību aktu piemērošanu un
ieviešanu un īstenotu ar to saistītās informācijas
apmaiņu un administratīvo sadarbību. 
Ietekmes novērtēšanas
rezultātā 3. risinājums „Uzlabot bāzes
scenāriju” tika atzīts par vēlamāko risinājumu.
Tas atbilst stratēģijas „Eiropa 2020” jaunā budžeta
priekšlikumam, un tas saņēmis vislielāko dalībvalstu
atbalstu.
3.           PRIEKŠLIKUMA JURIDISKIE ASPEKTI
3.1.        Juridiskais pamats
Ierosinātā programma „Fiscalis 2020”
nodrošina mehānismus un līdzekļus, kā arī nepieciešamo
finansējumu, lai uzlabotu sadarbību starp nodokļu pārvaldes
iestādēm. Ierosinātais pasākums cita starpā ietver
tādas kopīgas darbības kā semināri, darbsemināri,
apmācība, daudzpusējas kontroles, ekspertu komandu izveide u.c.,
kurās dalībvalstis un to ierēdņi var piedalīties uz
brīvprātības pamata. Šo kopīgo darbību
vispārīgais mērķis ir sekmēt dalībvalstu
administratīvo sadarbību un uzlabot to administratīvo
kapacitāti nodokļu jomā, kas pamato LESD 197. panta
izmantošanu. 
Programmas “Fiscalis 2020”
nozīmīga daļa attiecas uz atbalstu informācijas
apmaiņai starp dalībvalstīm, īstenojot administratīvo
sadarbību Eiropas Savienības nodokļu jomā. Attiecīgie
Savienības tiesību akti par administratīvo sadarbību
paredz, ka dalībvalstis var izmantot Eiropas informācijas
sistēmas. Šajā programmā konkretizēts, ka Komisija
kopā ar iesaistītajām valstīm nodrošina, lai
minētās sistēmas tiktu izstrādātas, darbinātas un
pienācīgi uzturētas. Šajā kontekstā tā paredz IT
kapacitātes stiprināšanu, ko veic Savienība,
izstrādājot, uzturot, darbinot minēto sistēmu
Savienības elementus un nodrošinot to kvalitātes kontroli.
Dažādu atšķirīgu rīku vietā dalībvalstis izmantos
šos vienotos elementus. Paredzēts arī koordinēt sistēmu
Savienības un ārpussavienības elementu izveidi un darbību,
lai nodrošinātu to darbspēju, savienojamību un nemitīgu
pilnveidi. Šie IT kapacitātes stiprināšanas aspekti ir pamatojums
tam, ka programma balstās arī uz LESD 114. pantu. 
Ņemot vērā pieaugošo ekonomikas
globalizāciju, administratīvā sadarbība ar
attīstītām trešām valstīm ir būtiska, lai
efektīvi apkarotu krāpšanu nodokļu jomā. Lai vienkāršotu
un atvieglotu tehnisko sadarbību starp šīm valstīm un dalībvalstīm,
kā arī lai uzlabotu šobrīd divpusēju nodokļu
nolīgumu ietvaros realizētās sensitīvas informācijas
apmaiņas drošību, Savienībai būtu jāslēdz
nolīgumi ar attīstītām trešām valstīm,
ļaujot tām izmantot Eiropas informācijas sistēmu
Savienības elementus. Tādēļ papildus kā trešais
juridiskais pamats tiek izmantots LESD 212. pants.
3.2.        Subsidiaritāte un
proporcionalitāte
Rīcība Savienības, nevis valstu
līmenī ir nepieciešama turpmāk minēto iemeslu
dēļ.
·       
Nav pietiekami pieņemt nodokļu jomas
tiesību aktus Eiropas mērogā, kā pašu par sevi
pieņemot, ka šādi tiesību akti tiks īstenoti raiti un
pretējā gadījumā pietiks ar pārkāpumu
procedūru. Lai iedarbīgi īstenotu ES un valstu nodokļu
tiesību aktus, ir nepieciešama sadarbība un koordinēšana Eiropas
līmenī. 
·       
Konstatētos jautājumus nav iespējams
risināt, ja dalībvalstis nelūkojas tālāk par savas
administratīvās teritorijas robežām un cieši nesadarbojas ar
saviem 26 kaimiņiem. Ja nebūs ciešas sadarbības un
koordinācijas starp dalībvalstīm, palielināsies
negodīga nodokļu konkurence un negodīgi tirgotāji arvien
biežāk meklēs labāko nodokļu valsti, jo viņi izmantos
to, ka valstu iestādes nesadarbojas. Programma „Fiscalis 2020”, ko
īsteno Komisija, dalībvalstīm sadarbības pasākumu
veidošanai nodrošina Savienības pamatregulējumu, kas ir
rentablāk, nekā katrai dalībvalstij veidot savu individuālu
sadarbības satvaru uz divpusējiem vai daudzpusējiem pamatiem.
·       
Programma “Fiscalis 2020” atbalsta arī
īpašu augsta drošības līmeņa sakaru tīklu, kas
ļauj apmainīties ar informāciju, administratīvi
sadarbojoties gan tiešo, gan netiešo nodokļu jomā. Pati programma
savieno valstu nodokļu pārvaldes iestādes apmēram
5 000 savienošanas punktos[6].
Šāds kopējais IT tīkls nodrošina to, ka nolūkā
apmainīties ar jebkāda veida informāciju valsts pārvaldes
iestādei jāpieslēdzas šai kopējai infrastruktūrai
tikai vienreiz. Ja šāda infrastruktūra nebūtu pieejama,
dalībvalstīm 26 reizes jāveic pieslēgšanās, lai
sazinātos ar katras dalībvalsts iekšējo sistēmu.
Atbilstīgi LES 17. pantam un kā
noteikts Līgumos, Komisija programmas īstenošanas nolūkā
veic saskaņošanas, izpildvaras un vadības funkcijas.
Tādēļ programma "Fiscalis 2020” ir atbilstoša subsidiaritātes
un proporcionalitātes principiem (kā noteikts Līguma par
Eiropas Savienību (LES) 5. pantā).
3.3.        Juridiskais instruments
Atbilstoši attiecīgā ietekmes
novērtējuma secinājumiem ir piemēroti īstenot ES
intervenci, izmantojot finansēšanas programmu. Ņemot
vērā pozitīvās atsauksmes, kas saņemtas programmas „Fiscalis 2013”
starpposma izvērtēšanas laikā, Komisija iesaka turpinājuma
programmu — „Fiscalis 2020”.
Atbilstoši Komisijas likumdošanas politikai,
kas pieņemta daudzgadu finanšu shēmas ietvaros, nākamās
finansēšanas programmas priekšlikums ir regula. 
4.           IETEKME UZ BUDŽETU
ES finansējuma programmu
pārskatīšanas grafiks ir saistīts ar jaunās daudzgadu
finanšu shēmas priekšlikumu, kurā grozījumi izdarīti
2012. gada 6. jūlijā[7].
Saskaņā ar šo priekšlikumu šī regula par programmu „Fiscalis
2020” ietver budžeta regulējumu EUR 234 370 000
(pašreizējās cenās) apmērā laikposmam no 2014.
līdz 2020. gadam.
Programma „Fiscalis 2020” tiks ieviesta,
īstenojot tiešas centralizētas pārvaldības režīmu un
prioritārā kārtā. Kopā ar ieinteresētajām
personām tiek veidotas darba programmas, kurās nosaka
prioritātes konkrētam laikposmam.
5.           NEOBLIGĀTI ELEMENTI
5.1.        Piezīmes par
īpašiem tiesiskiem nosacījumiem
5.1.1.     I nodaļa.
Vispārīgi noteikumi
Programmas darbības joma ir
saskaņā ar jaunākajiem Savienības nodokļu tiesību
aktiem, kas nozīmē, ka tā ne tikai ietver PVN, akcīzes
nodokļus un ienākuma un kapitāla nodokļus, bet arī
citus nodokļus, kuriem piemēro Savienības nodokļu
tiesību aktus.
Programma „Fiscalis 2020” būs
pieejama dalībai dalībvalstīm, kandidātvalstīm
un potenciālajām kandidātvalstīm. Atbilstoši
vispārējai Savienības politikai šajā jautājumā
Eiropas kaimiņattiecību politikas valstis saskaņā ar
konkrētiem nosacījumiem arī varēs piedalīties
šajā programmā. Visbeidzot, „ārējie eksperti”
(piemēram, citu iestāžu pārstāvji, tirdzniecības,
valstu un starptautisku organizāciju pārstāvji un,
iespējams, citi eksperti) arī varēs piedalīties
konkrētās darbībās, ja tas vajadzīgs programmas
mērķu izpildei.
(a)         
Programmas „Fiscalis 2020” mērķi
ir pievērsties konstatētajiem izaicinājumiem un risināt
problēmas, ar ko nākamajā desmitgadē var saskarties
nodokļu politika un nodokļu pārvaldes iestādes Eiropā.
Programmas vispārējais mērķis ir stiprināt
iekšējo tirgu, panākot lietderīgas un efektīvas
nodokļu sistēmas. Lai sniegtu pienācīgu atbildi uz
nākotnes izaicinājumiem nodokļu jomā Savienībā,
programmai noteikts šāds konkrēts mērķis: uzlabot
nodokļu sistēmu darbību, jo sevišķi īstenojot
sadarbību starp iesaistītajām valstīm, to nodokļu
iestādēm, to ierēdņiem un ārējiem ekspertiem.
Programmai būs šādas prioritātes: atbalstīt Savienības
nodokļu tiesību aktu sagatavošanu, saskaņotu piemērošanu un
efektīvu īstenošanu;
(b)         
apkarot krāpšanu nodokļu jomā,
izvairīšanos no nodokļu maksāšanas un nodokļu apiešanu,
īpaši veicinot efektīvu un lietderīgu administratīvo
sadarbību un informācijas apmaiņu; 
(c)         
dot ieguldījumu, lai samazinātu
administratīvo slogu nodokļu pārvaldes iestādēm un
izmaksas atbilstības nodrošināšanai nodokļu
maksātājiem;
(d)         
tiekties panākt efektīvu nodokļu
pārvaldi, it īpaši attiecībā uz atbilstības
nodrošināšanu nodokļu jomā un nodokļu pārvaldes
iestāžu administratīvo kapacitāti;
(e)         
sekmēt Savienības nodokļu
tiesību aktu saskaņotu piemērošanu un īstenošanu;
(f)           
veicināt sadarbību ar starptautiskām
organizācijām, citām valsts iestādēm, trešām
valstīm, komersantiem un to organizācijām nolūkā apkarot
krāpšanu nodokļu jomā, izvairīšanos no nodokļu
maksāšanas un nodokļu apiešanu, īpaši veicinot efektīvu un
lietderīgu administratīvo sadarbību un informācijas
apmaiņu, palielinot atbilstību nodokļu jomā un veicinot
nodokļu pārvaldi.
Eiropas Ārējās darbības
dienesta (EĀDD) izveide Augstā pārstāvja un
priekšsēdētāja vietnieka pakļautībā sekmēs
mērķi panākt saskanīgāku un saskaņotāku ES
rīcību nodokļu jautājumos attiecībā uz ES
partnervalstīm, kad vajadzīga starptautiska sadarbība.
5.1.2.     II nodaļa. Atbalstāmās
darbības
Darbību veidi,
kas uzskatāmi par atbalstāmiem programmas finansējuma
saņemšanai, ir līdzīgi pašreizējo programmu darbības
veidiem, tas ir:
·                        
kopīgas darbības zināšanu un
labās prakses apmaiņai starp iesaistīto valstu nodokļu
jomas ierēdņiem;
·                        
Eiropas informācijas sistēmas (EIS)[8], kas veicina informācijas
apmaiņu un piekļuvi kopīgiem datiem;
·                        
mācību pasākumi ar mērķi
vairot nodokļu jomā strādājošo ierēdņu kompetenci
visā Eiropā.
Konkrētu kategoriju darbībās ir
ieviestas izmaiņas.
·                        
Programma „Fiscalis 2020” ietvers dažus
jaunus kopīgo darbību rīkus: 
·              
ekspertu komandas ir
strukturēta sadarbības forma, kurā apvieno speciālas
zināšanas un/vai risina konkrētus darbības jautājumus.
Tās var būt izveidotas kā pastāvīgas vai
nepastāvīgas komandas un var saņemt atbalstu, piemēram,
tiešsaistes sadarbības pakalpojumus, administratīvo
palīdzību un infrastruktūras un aprīkojuma sistēmas,
rīcības realizācijas un veiksmīga iznākuma
atbalstīšanai;
·              
darbības valsts pārvaldes
kapacitātes stiprināšanai atbalstīs
nodokļu iestādes, kas saskaras ar īpašām
grūtībām, vai nu tas būtu zināšanu trūkums,
speciālu zināšanu, organizatoriski vai citi trūkumi, kurus
iespējams pārvarēt ar īpaši pielāgotām atbalsta
darbībām, kuras sniedz pārējās valstis un/vai
Komisijas ierēdņi.
·                        
Attiecībā uz Eiropas informācijas
sistēmām jaunā programma definē „Savienības
elementus”, piemēram, IT aktīvus un pakalpojumus, kuri attiecas uz
dažām vai visām dalībvalstīm un kuri pieder Komisijai vai
kurus tā iegādājusies. Šie Savienības elementi ir
aprakstīti ierosinātā tiesību akta pielikuma
2. punktā. „Valstu elementi” ir visi elementi, kuri nav
„Savienības elementi”. Tos izstrādā, ievieš un darbina
dalībvalstis, un tādējādi uz tiem attiecas dalībvalstu
finansējums un atbildība. 
Savienības elementu pārdefinēšana
apskatāma, ņemot vērā IT sistēmu attīstības
mainīgo praksi. Šobrīd katra dalībvalsts ir atbildīga par
nacionālo sistēmu ieviešanu atbilstoši kopējām
specifikācijām, tādējādi katrai sistēmai
pastāv 27 izstrādes, 27 tirgotāju saskarnes,
27 attīstības grafiki, 27 ar projektu saistīti vai
darbības grūtību kopumi utt. Jo īpaši ņemot
vērā ekonomikas un finanšu krīzi, Komisija uzskata, ka IT
sistēmu izstrāde jāveic efektīvāk.
Šādas ievirzes mērķis ir uzlabot
datu konsekvenci un noteikumu lietojumu, pakāpeniski virzoties uz
kopīgu IT attīstību (zināšanas, dati, IT elementi).
Tādējādi tiks iegūtas uzlabotas darba metodes,
piemēram, izmantojot uzņēmējdarbības procesu
modelēšanu, labākas kvalitātes specifikācijas, un arī
tiks iegūta lielāka standartizācija, piemēram,
saskaņojot saskarnes tirgotājiem. Jaunā pieeja Savienības
elementiem ierobežos neviendabīgas attīstības un izvietošanas
plānu riskus. Tas arī nodrošinās papildu līdzekļus
projekta noslēguma kontrolei, jo kopējie plāni nodrošina to, ka
vājākais attīstības ķēdes posms nenosaka visa
projekta darbības uzsākšanu. 
EIS var izmantot, arī lai atbalstītu
informācijas apmaiņu starp ārpussavienības valstīm un
dalībvalstīm, kas notiek divpusēju nodokļu nolīgumu
ietvaros.
5.1.3.     IV nodaļa.
Īstenošana
Lai nodrošinātu vienādus šīs
regulas īstenošanas nosacījumus, īstenošanas pilnvaras būtu
jāpiešķir Komisijai. Gada darba programma kā tāda tiks
pieņemta saskaņā ar pārbaudes procedūru, kas minēta
5. pantā Eiropas Parlamenta un Padomes 2011. gada
16. februāra Regulā (ES) Nr. 182/2011, ar ko nosaka normas
un vispārīgus principus par dalībvalstu kontroles
mehānismiem, kuri attiecas uz Komisijas īstenošanas pilnvaru
izmantošanu[9].
5.2.        Vienkāršošana
5.2.1.     Kā priekšlikums
veicināja vienkāršošanu?
(g)         
Saskaņotība ar Finanšu regulu
Programmas priekšlikums ir pilnīgi
saderīgs ar Finanšu regulu un tās īstenošanas nosacījumiem.
Programmas īstenošanas galvenie finanšu instrumenti ir dotācijas un
publiskais iepirkums. Programmā iestrādāti Komisijas
priekšlikumā ieteiktie vienkāršošanas pasākumi Finanšu regulas
pārskatīšanai, jo īpaši vienreizēju maksājumu, vienotu
likmju un vienības izmaksu piešķiršana. Ņemot vērā
programmas ietvarā maksātās dienas naudas un ceļa izdevumu
apstrādes svarīgumu, programma šajā jomā ieviesīs
jaunajā Finanšu regulā piedāvātos vienkāršošanas
pasākumus.
(h)         
Atbilstība starp programmām
„Muita 2013” un „Fiscalis 2013” 
Iepriekšējo muitas un Fiscalis
programmu pārvaldība bija pilnībā saskaņota, par
pamatu ņemot identiskus iepirkuma noteikumus un dotāciju
modeļus, kopīgus pārvaldības norādījumus un uz IT
balstītas sistēmas. Pārvaldības modelis ietver skaidras un
vienkāršas procedūras programmas darbību organizēšanai.
Komisijas programmas pārvaldības komandai palīdz programmas
pārvaldības komandas dažādās muitas un nodokļu pārvaldes
iestādēs, kuras dalībvalstīs darbojas kā koordinatori
un pirmais kontaktpunkts attiecīgi muitas vai nodokļu jomas
ierēdņiem. Šāds pārvaldības modelis ļauj ne
vairāk kā dažu nedēļu laikā īstenot
darbības, reaģējot uz aktuālām vajadzībām,
tajā pašā laikā saglabājot dažādu darbību
saskaņotību. Starpposma izvērtējumā dalībvalstis
ir izteikušas apmierinātību ar programmas pārvaldības
modeli[10].

Ņemot vērā abu programmu ciešo
saistību, kā arī vienkāršošanas mērķi, kas izriet
no 2014.–2020. daudzgadu finanšu shēmas priekšlikuma[11], Komisija sākotnēji
ierosināja vienotu programmu FISCUS, kas būtu turpinājums
muitas un Fiscalis 2013 programmām[12].
Ievērojot dalībvalstu vienprātīgu atbalstu
ierosinātās vienotās programmas sadalīšanai
atsevišķās programmās, Komisija – būdama pret šo
dalīšanu – izvirzīja grozītu priekšlikumu ar diviem
leģislatīvajiem tekstiem attiecīgi programmai „Muita 2020"
un „Fiscalis 2020”. Lai arī ir ieviesti atsevišķi teksti,
saglabāt saskaņotību starp abām programmām
joprojām būs Komisijas prioritāte un attiecīgi tas tiks
ņemts vērā arī turpmāk, īstenojot programmas
„Muita 2020” un „Fiscalis 2020”.
(i)           
Vai programma ņēma vērā
ārpakalpojumu izmantošanu?
Tika izskatīta iespēja īstenot
nākotnes programmu, izmantojot izpildaģentūru.
Aģentūru varētu pilnvarot veikt uzdevumus, piemēram,
izvēlēties programmas darbības, administratīvi sagatavot un
uzraudzīt darbības, pārraudzīt pasākumus,
dotācijas un IT sistēmu iepirkumu. Tomēr šāda izpildaģentūra
nozīmētu papildu līmeni pārvaldības
struktūrā, palielinot koordinēšanas un pārbaudes izmaksas,
sarežģījot un pagarinot lēmumu pieņemšanu, jo tiktu
papildinātas administratīvās procedūras. Tāpat tam
būtu negatīva ietekme uz zinātības līmeni
Komisijā un tas palielinātu risku, ka saturs tiktu sadrumstalots
administratīvo aspektu ietekmē. Šis risinājums nedotu
vēlamos ieguvumus uzņēmējdarbībai, un tāpēc
no tā ir jāatsakās. 
Alternatīvajā scenārijā tika
arī izskatīts jautājums par visu attiecīgo IT
darbību, izņemot CCN/CSI tīkla un ar to saistīto
pakalpojumu, nodošanu valsts pārvaldes iestādēm.
Šajā risinājumā pastāv ļoti augsts risks, ka
pakāpeniski radīsies vajadzība veidot centralizētākas
pārvaldības struktūras. Ietekme, kas rastos šī
risinājuma rezultātā, būtu līdzīga programmas
neturpināšanai, tādējādi tiktu apdraudēta nodokļu
pārvaldes iestāžu darbības efektivitāte un lietderība
un mazināta spēja novērst un konstatēt krāpšanu.
Ņemot vērā negatīvo ietekmi uz rezultātiem un snieguma
rādītājiem, arī no šī scenārija ir
jāatsakās. 
(j)           
Vai programma izmanto vispārējos IT rīkus
administratīvā sloga samazināšanai finansējuma
saņēmējiem un līgumslēdzējiem?
Programmas „Muita 2013” un „Fiscalis 2013”
jau izmanto rīkus, lai veicinātu programmas pasākumu un
saistīto izdevumu pārvaldību, izmantojot kopējo
pasākumu paziņošanas rīku (ART2). Tas tiks
turpināts.
5.2.2.     Priekšlikuma
rezultativitātes novērtējums
Programmas rezultativitāte tiks
vērtēta, izmantojot ar programmas vispārīgajiem un
konkrētajiem mērķiem un prioritātēm saistītu
saskanīgu snieguma, ietekmes, vispārīgo un konkrēto
rezultātu rādītāju kopumu un veidojot saikni ar Komisijas
pārvaldības plānu. Detalizēts ietekmes, vispārīgo
un konkrēto rezultātu rādītāju uzskaitījums ir
pieejams ietekmes novērtējumā. Komisija ir norādījusi
mērķa rādītājus dažiem programmas konkrētajiem
rezultātiem, citi tiks papildināti, izmantojot programmas „Fiscalis
2013” pasākumus. Visu darba rezultātu mērķa
rādītājus Komisija noteiks pirms programmas „Fiscalis
2020” sākuma un darīs tos zināmus programmas komitejai.
5.2.3.     Vai programmas priekšlikums ir
saderīgs ar vispārējo Komisijas politiku? 
Programma veicinās stratēģijas
„Eiropa 2020” mērķu sasniegšanu, stiprinot vienoto tirgu, uzlabojot
publiskā sektora ražīgumu, uzturot tehnisko progresu un
inovācijas pārvaldes iestādēs un veicinot nodarbinātību.
Programma atbalstīs pamatiniciatīvu par digitalizācijas
programmu Eiropai[13],
pamatiniciatīvu par inovācijas savienību[14], pamatiniciatīvu
"Jaunu prasmju un darbvietu programma"[15] un pamatiniciatīvu par
rūpniecības politiku globalizācijas laikmetam[16]. Programma atbalstīs
arī Aktu par vienoto tirgu[17].
Attiecībā uz Savienības un dalībvalstu finanšu interešu
aizsardzību programma atbalstīs kopīgus pūliņus
apkarot krāpšanu nodokļu jomā.
2011/0341/b (COD)
Grozīts priekšlikums
EIROPAS PARLAMENTA UN PADOMES REGULA,
ar ko izveido rīcības programmu
nodokļu nozarei Eiropas Savienībā laikposmam no 2014. līdz
2020. gadam (Fiscalis 2020) un atceļ Lēmumu
Nr. 1482/2007/EK 
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 114. , 197.
un 212. pantu,
ņemot vērā Eiropas Komisijas
priekšlikumu,
pēc leģislatīvā akta
projekta nosūtīšanas valstu parlamentiem,
ņemot vērā Eiropas Ekonomikas
un sociālo lietu komitejas atzinumu[18],
saskaņā ar parasto likumdošanas
procedūru,
tā kā:
(1)       Nodokļu jomas daudzgadu
rīcības programma, kura ir spēkā līdz
2014. gadam, ir devusi ievērojamu ieguldījumu nodokļu
iestāžu sadarbības veicināšanā un uzlabošanā
Savienībā. Šīs programmas pievienoto vērtību atzinušas
iesaistīto valstu nodokļu pārvaldes[19]. Konstatētos
jautājumus, kas būs aktuāli nākamajā desmitgadē,
nav iespējams risināt, ja dalībvalstis nelūkojas
tālāk par savas administratīvās teritorijas robežām un
cieši nesadarbojas ar saviem 26 kaimiņiem. Programma „Fiscalis
2020”, ko īsteno Komisija, dalībvalstīm sadarbības
pasākumu veidošanai nodrošina Savienības pamatregulējumu, kas ir
rentablāk, nekā katrai dalībvalstij veidot savu individuālu
sadarbības satvaru uz divpusējiem vai daudzpusējiem pamatiem.
Tāpēc ir lietderīgi nodrošināt šīs programmas
turpināšanu, izveidojot jaunu programmu šajā pašā jomā.
(2)       Paredzams, ka programmas
darbības, t. i., Eiropas informācijas sistēmas,
kopīgas darbības nodokļu jomas ierēdņiem un
kopīgas apmācību iniciatīvas, veicinās
stratēģijas „Eiropa 2020” — stratēģija gudrai,
ilgtspējīgai un integrējošai izaugsmei[20] īstenošanu. Nodrošinot
regulējumu darbībām, kuru mērķis ir padarīt
efektīvākas nodokļu iestādes, stiprināt
uzņēmumu konkurētspēju, sekmēt nodarbinātību
un veicināt Savienības finanšu un ekonomisko interešu
aizsardzību, programma aktīvi stiprinās nodokļu
sistēmu darbību iekšējā tirgū.
(3)       Programmas „Fiscalis 2020”
darbības joma būtu jāpielāgo atbilstoši
aktuālajām vajadzībām tā, lai ļautu
atbalstīt darbības attiecībā uz visiem nodokļiem, kas
saskaņoti Savienības līmenī, kā arī
Savienības tiesību aktiem nodokļu jomā. Tāpēc
šī programma būtu jāattiecina ne vien uz Savienības
līmenī saskaņotiem nodokļiem, bet arī uz citiem
nodokļiem, ko skar Savienības nodokļu tiesību akti
tādā nozīmē, kāda paredzēta Padomes
2010. gada 16. marta Direktīvā 2010/24/ES par
savstarpēju palīdzību prasījumu piedziņā
saistībā ar noteiktiem maksājumiem, nodokļiem, un citiem
pasākumiem[21].
(4)       Lai atbalstītu trešo
valstu pievienošanās un apvienošanās procesu, dalībai
programmā būtu jābūt iespējamai pievienošanās
valstīm un kandidātvalstīm, kā arī
potenciālajām kandidātvalstīm un Eiropas
kaimiņattiecību politikas[22]
partnervalstīm, ja tiek izpildīti konkrēti nosacījumi.
Ņemot vērā aizvien pieaugošo pasaules ekonomikas
sadarbspēju, programma turpina nodrošināt iespēju
konkrētās darbībās iesaistīt ārējos
ekspertus, piemēram, valsts iestāžu pārstāvjus, komersantus
un to organizācijas vai starptautisku organizāciju pārstāvjus.

(5)       Veidojot programmas
mērķus, ir ņemtas vērā nodokļu nozarei nākamajā
desmitgadē aktuālās problēmas un izaicinājumi.
Programmai būtu jāturpina darboties tādās
svarīgās jomās kā Savienības tiesību aktu
saskaņota īstenošana, administratīvā sadarbība,
Savienības finanšu un ekonomisko interešu aizsardzība, nodokļu
iestāžu administratīvās jaudas palielināšana. Ņemot
vērā jauno identificēto izaicinājumu problēmu
dinamiku, papildu uzsvars būtu jāliek uz krāpšanas apkarošanu,
administratīvā sloga samazināšanu un labāku sadarbību
ar trešām valstīm un personām.
(6)       Līdz 2014. gadam
izmantotie programmas rīki ir atzīti par piemērotiem, un
tāpēc tie ir saglabāti. Ņemot vērā
nepieciešamību pēc strukturētākas sadarbības, ir
pievienoti papildu rīki, proti, ekspertu komandas, ko veido
Savienības un valstu speciālisti kopīgai uzdevumu veikšanai
konkrētās jomās, un valsts pārvaldes
administratīvās jaudas stiprināšanas pasākumi, kas
varētu nodrošināt specializētu palīdzību tām
iesaistītajām valstīm, kam nepieciešama
administratīvās jaudas stiprināšana.
(7)       Eiropas informācijas
sistēmām ir svarīga loma nodokļu sistēmu
pastiprināšanai Savienībā, un tādēļ tās
arī turpmāk tiks finansētas programmas ietvarā.
Turklāt būtu jābūt iespējamam programmā ietvert
jaunas ar nodokļiem saistītas informācijas sistēmas, kas
izveidotas saskaņā ar Savienības tiesību aktiem. Eiropas
informācijas sistēmām vajadzētu būt veidotām, cik
vien iespējams balstoties uz kopīgiem attīstības
modeļiem un IT arhitektūru.
(8)       Ņemot vērā
aizvien pieaugošo globalizāciju, arī iedarbīgai cīņai
pret krāpšanu ir vajadzīgs starptautisks vēriens.
Tādēļ ir lietderīgi pilnvarot Savienību slēgt
nolīgumus par tehnisko sadarbību ar attīstītām
trešām valstīm, kas ļautu tām izmantot Eiropas
informācijas sistēmu Savienības elementus, lai atbalstītu
drošu informācijas apmaiņu starp minētajām valstīm un
dalībvalstīm, kas notiek divpusēju nodokļu nolīgumu
ietvaros. 
(9)       Cilvēku kompetenci
veidojoši pasākumi, ko organizē kopēju apmācību
veidā, arī būtu jāīsteno, izmantojot programmu.
Nodokļu jomas ierēdņiem nepieciešams radīt un uzlabot savas
zināšanas un prasmes, kas nepieciešamas, lai darbotos Savienības
vajadzību labā. Programmai būtu jāstiprina
cilvēkresursu kapacitāte, īstenojot pastiprinātu
apmācību atbalstu nodokļu jomas ierēdņiem, kā
arī komersantiem. Šajā nolūkā pašreizējā
Savienības kopējo apmācību pieeja, kuras pamatā
galvenokārt bija centrālās e-mācīšanās
attīstība, būtu jāattīsta par
daudzšķautņainu apmācības atbalsta programmu
Savienībai.
(10)     Programmas darbības laiks
jānosaka uz septiņiem gadiem, lai tās ilgumu pielāgotu
daudzgadu finanšu shēmas ilgumam, kas noteikts Padomes xxx Regulā
(ES) Nr. xxx, ar kuru nosaka daudzgadu finanšu shēmu
2014.–2020. gadam[23].
(11)     Visam programmas laikam
jāparedz finansējums, kas budžeta lēmējinstitūcijai ir
galvenā atsauce ikgadējās budžeta procedūras laikā,
kā paredzēts [17.] punktā Eiropas Parlamenta, Padomes un
Komisijas iestāžu XX/YY/201Z nolīgumā par sadarbību budžeta
jautājumos un finanšu pareizu pārvaldību.
(12)     Atbilstoši Komisijas
apņēmībai, kas pausta tās paziņojumā par
2010. gada budžeta pārskatīšanu[24],
saskaņot un vienkāršot finansēšanas programmas, resursi
jāizmanto kopā ar citiem Savienības finansēšanas
instrumentiem, ja paredzētās programmas darbības atbilst
mērķiem, kas ir kopīgi dažādiem finansēšanas
instrumentiem, tomēr novēršot divkāršu finansēšanu. 
(13)     Pasākumus, kas
nepieciešami šīs regulas finanšu īstenošanai, pieņem
saskaņā ar Padomes xxx Regulu (EK, Euratom) Nr. xxx/20xx par
Finanšu regulu, kas piemērojama vispārējam Eiropas Kopienu
budžetam, un ar Komisijas Regulu (EK, Euratom) Nr. xxx/20xx, ar ko nosaka
sīki izstrādātus noteikumus Padomes Regulas (EK, Euratom)
Nr. xxx/20xx īstenošanai (jāpievieno atsauces uz jauno
Finanšu regulu un īstenošanas aktu).
(14)     Savienības finanšu
intereses jāaizstāv, izmantojot atbilstošus pasākumus visā
izdevumu ciklā, cita starpā īstenojot nelikumību
novēršanu, noteikšanu un izmeklēšanu, zaudēto, nepareizi
izmaksāto vai nepareizi izlietoto līdzekļu atgūšanu un
nepieciešamības gadījumā piemērojot sodus.
(15)     Lai nodrošinātu
vienādus šīs regulas īstenošanas nosacījumus,
īstenošanas pilnvaras attiecībā uz ikgadējo darba programmu
izveidi būtu jāpiešķir Komisijai. Šīs
pilnvaras būtu jāīsteno saskaņā ar Eiropas Parlamenta
un Padomes 2011. gada 16. februāra Regulu (ES)
Nr. 182/2011, ar ko nosaka normas un vispārīgus principus par
dalībvalstu kontroles mehānismiem, kuri attiecas uz Komisijas
īstenošanas pilnvaru izmantošanu[25].
(16)     Veicamās darbības
mērķus, proti, izveidot daudzgadu programmu nodokļu sistēmu
darbības uzlabošanai iekšējā tirgū, dalībvalstis
nespētu pietiekamā mērā sasniegt. Tā kā tās
nespēj efektīvi nodrošināt attiecīgo mērķu
izpildei nepieciešamo sadarbību un saskaņošanu, Savienība var
pieņemt pasākumus saskaņā ar LES 5. pantā
paredzēto subsidiaritātes principu un izveidot daudzgadu programmu.
Saskaņā ar minētajā pantā noteikto
proporcionalitātes principu šajā regulā paredzēti
vienīgi tie pasākumi, kas vajadzīgi minēto mērķu
sasniegšanai.
(17)     Programmas
īstenošanā Komisijai palīdz programmas „Fiscalis 2020”
komiteja. 
(18)     Personas datu apstrādi,
ko veic dalībvalstīs šīs regulas kontekstā un
dalībvalstu kompetento iestāžu, jo īpaši dalībvalstu
izraudzītu publisku neatkarīgu iestāžu
pārraudzībā, regulē Eiropas Parlamenta un Padomes
1995. gada 24. oktobra Direktīva 95/46/EK par personu
aizsardzību attiecībā uz personas datu apstrādi un
šādu datu brīvu apriti. Personas datu apstrādi, ko veic Komisija
šīs regulas ietvaros un Eiropas Datu aizsardzības
uzraudzītāja pārraudzībā, regulē Eiropas
Parlamenta un Padomes 2000. gada 18. decembra Regula (EK)
Nr. 45/2001 par fizisku personu aizsardzību attiecībā uz
personas datu apstrādi Kopienas iestādēs un struktūrās
un par šādu datu brīvu apriti. Jebkurai informācijas
apmaiņai vai nodošanai, ko veic kompetentās iestādes,
jānotiek saskaņā ar noteikumiem par personas datu nodošanu,
kā noteikts Direktīvā 95/46/EK, un jebkurai informācijas
apmaiņai vai nodošanai, ko veic Komisija, jānotiek saskaņā
ar noteikumiem par personas datu nodošanu, kā noteikts Regulā (EK)
Nr. 45/2001.
(19)     Ar šo regulu aizstāj
Eiropas Parlamenta un Padomes 2007. gada 11. decembra Lēmumu
Nr. 1482/2007/EK, ar ko izveido Kopienas programmu (Fiscalis 2013)
nodokļu sistēmu darbības uzlabošanai iekšējā
tirgū un ar kuru atceļ Lēmumu Nr. 225/2002/EK[26]. Tāpēc minētais
lēmums būtu jāatceļ,
IR PIEŅĒMUŠI ŠO REGULU.
I nodaļa
Vispārīgi noteikumi
1. pants
Priekšmets
1.           Ar šo tiek izveidota
daudzgadu rīcības programma „Fiscalis 2020” (turpmāk
„programma”) nodokļu sistēmu darbības uzlabošanai
iekšējā tirgū. 
2.           Programma ir spēkā
no 2014. gada 1. janvāra līdz 2020. gada
31. decembrim.
2. pants
Definīcijas
Šajā regulā izmantotās
definīcijas ir šādas:
(1)         
„nodokļu iestādes” ir iestādes, kas
atbildīgas par nodokļu noteikumu piemērošanu;
(2)         
„ārējie eksperti” ir
(a)          
valdības iestāžu pārstāvji,
tostarp no valstīm, kas nepiedalās programmā saskaņā
ar 3. panta 2. punkta 1) un 2) apakšpunktu, 
(b)         
komersanti un to organizācijas,
(c)          
starptautisku un citu attiecīgu
organizāciju pārstāvji;
(3)         
„nodokļi” ir šādi nodokļi: 
(a)          
Direktīvā 2006/112/EK[27] noteiktais pievienotās
vērtības nodoklis;
(b)         
Direktīvā 92/83/EEK[28] noteiktais akcīzes
nodoklis alkoholam;
(c)          
Direktīvā 2011/64/ES[29] noteiktais akcīzes
nodoklis tabakas izstrādājumiem;
(d)         
Direktīvā 2003/96/EK[30] noteiktie nodokļi
energoproduktiem un elektroenerģijai;
(e)          
citi nodokļi atbilstoši
Direktīvas 2010/24/ES[31]
2. panta 1. punkta a) apakšpunktam.
3. pants
Dalība programmā
1.           Iesaistītās valstis
ir dalībvalstis un 2. punktā minētās valstis, ar
nosacījumu, ka konstatējama atbilstība
minētajā punktā uzskaitītajiem nosacījumiem.
2.           Dalība programmā ir
iespējama šādām valstīm:
(1)         
pievienošanās valstis, kandidātvalstis un
potenciālās kandidātvalstis, kas pakļaujas
pirmsiestāšanās stratēģijai saskaņā ar
galvenajiem principiem, noteikumiem un nosacījumiem attiecībā uz
šo valstu piedalīšanos Savienības programmās, kuri noteikti
attiecīgajos pamatnolīgumos un Asociācijas padomes lēmumos
vai līdzīgos nolīgumos;
(2)         
Eiropas kaimiņattiecību politikas
partnervalstis, ar nosacījumu, ka šīs valstis ir sasniegušas
pietiekamu līmeni attiecīgo tiesību aktu un administratīvo
metožu tuvināšanā Savienības līmenim. AtEst' idejtiecīgās
partnervalstis piedalās programmā saskaņā ar noteikumiem,
kas jānosaka ar šīm valstīm, ņemot vērā
pamatnolīgumus, kas attiecas uz to piedalīšanos Savienības
programmās.
4. pants
Dalība programmas darbībās
Ārējus ekspertus var uzaicināt
piedalīties atsevišķās programmas organizētajās
darbībās, kad vien tas ir lietderīgi 5. pantā
minēto mērķu sasniegšanai. Šos ekspertus atlasa Komisija,
ņemot vērā viņu prasmes, pieredzi un zināšanas, kas
atbilst konkrētajām darbībām. 
5. pants
Vispārīgais mērķis un konkrētais mērķis
1.           Programmas vispārīgais
mērķis ir stiprināt iekšējo tirgu, panākot
lietderīgas un efektīvas nodokļu sistēmas.
2.           Programmas konkrētais
mērķis ir uzlabot nodokļu sistēmu darbību, jo
īpaši īstenojot sadarbību starp iesaistītajām
valstīm, to nodokļu iestādēm, to ierēdņiem un
ārējiem ekspertiem.
3.           Šo mērķu izpildi
vērtē, izmantojot šādus rādītājus: 
(1)         
pieejams vienots saziņas tīkls Eiropas
informācijas sistēmām;
(2)         
programmas darbību dalībnieku un
programmas izmantotāju atsauksmes.
6. pants
Prioritātes 
Programmas prioritātes ir šādas:
(a)         
atbalstīt Savienības nodokļu
tiesību aktu sagatavošanu, saskaņotu piemērošanu un
efektīvu īstenošanu;
(b)         
apkarot krāpšanu nodokļu jomā,
izvairīšanos no nodokļu maksāšanas un nodokļu apiešanu,
īpaši veicinot efektīvu un lietderīgu administratīvo
sadarbību un informācijas apmaiņu; 
(c)         
dot ieguldījumu, lai samazinātu
administratīvo slogu nodokļu pārvaldes iestādēm un
izmaksas atbilstības nodrošināšanai nodokļu
maksātājiem;
(d)         
tiekties panākt efektīvu nodokļu
pārvaldi, it īpaši attiecībā uz atbilstības
nodrošināšanu nodokļu jomā un nodokļu pārvaldes
iestāžu administratīvo kapacitāti;
(e)         
sekmēt Savienības nodokļu
tiesību aktu saskaņotu piemērošanu un īstenošanu;
(f)           
veicināt sadarbību ar starptautiskām
organizācijām, citām valsts iestādēm, trešām
valstīm, komersantiem un to organizācijām nolūkā
apkarot krāpšanu nodokļu jomā, izvairīšanos no nodokļu
maksāšanas un nodokļu apiešanu, īpaši veicinot efektīvu un
lietderīgu administratīvo sadarbību un informācijas
apmaiņu, palielinot atbilstību nodokļu jomā un veicinot
nodokļu pārvaldi.
II nodaļa
Atbalstāmās darbības
7. pants
Atbalstāmās darbības
Saskaņā ar nosacījumiem, kas
izklāstīti 14. pantā minētajā gada darba
programmā, programma sniedz finansiālu atbalstu šādiem
darbības veidiem:
(a)         
kopīgas darbības:
(1)         
semināri un darbsemināri;
(2)         
projektu grupas, ko galvenokārt veido
ierobežots skaits valstu; tās darbojas ierobežotu laiku, lai sasniegtu
kādu iepriekš definētu mērķi ar skaidri noteiktu
rezultātu;
(3)         
daudzpusējas kontroles, kopīgs audits un
citi Savienības tiesību aktos par administratīvo sadarbību
paredzēti pasākumi, ko organizē divas vai vairākas
iesaistītās valstis, tostarp vismaz viena dalībvalsts, lai
veiktu koordinētu vienas vai vairāku saistītu ar nodokli
apliekamu personu maksājamo nodokļu kontroli;
(4)         
darba vizītes, ko organizē
iesaistītās valstis vai trešā valsts, lai ļautu tās
ierēdņiem iegūt vai uzlabot savu kompetenci vai zināšanas
nodokļu jautājumos; darba vizītēm, ko organizē
trešās valstīs, programmas attiecināmās izmaksas ir tikai
ceļa izdevumi un uzturs (uzturēšanās un dienas nauda);
(5)         
ekspertu komandas, kuras ir strukturēta
sadarbības forma, ir izveidotas kā pastāvīgas vai
nepastāvīgas komandas, kurās apkopo speciālas
zināšanas uzdevumu veikšanai konkrētos domēnos vai operatīvu
darbību veikšanai, iespējams, saņemot tiešsaistes
sadarbības, administratīvās palīdzības un
infrastruktūras un aprīkojuma sistēmu atbalsta pakalpojumus;
(6)         
valsts pārvaldes kapacitātes
stiprināšana un atbalstošās darbības;
(7)         
pētījumi;
(8)         
komunikācijas projekti;
(9)         
citi pasākumi 5. pantā
izklāstītā vispārīgā un konkrētā
mērķa sasniegšanas atbalstam;
(b)         
IT kapacitātes stiprināšana: pielikuma
1. punktā izklāstīto Eiropas informācijas sistēmu
Savienības elementu izstrāde, uzturēšana, darbība un
kvalitātes kontrole, kā arī jaunas Eiropas informācijas
sistēmas, kas izveidotas atbilstīgi Savienības tiesību
aktiem;
(c)         
cilvēku kompetences veidošana: kopīgas
apmācības darbības, kas papildina nepieciešamās
profesionālās prasmes un zināšanas attiecībā uz
nodokļiem.
8. pants
Īpaši īstenošanas nosacījumi kopīgām
darbībām
1.           Iesaistītās valstis
nodrošina, ka dalībai kopīgās darbībās tiek
izvirzīti ierēdņi ar atbilstošu profilu un kvalifikāciju.
2.           Iesaistītās valstis
veic visus nepieciešamos pasākumus kopīgo darbību
īstenošanai, jo īpaši, uzlabojot informētību par šīm
darbībām un nodrošinot optimālu to radīto rezultātu
izmantošanu.
9. pants
Īpaši īstenošanas nosacījumi 
Eiropas informācijas sistēmām
1.           Komisija un
iesaistītās valstis nodrošina pielikuma 1. punktā
minēto Eiropas informācijas sistēmu izstrādi, darbību
un pienācīgu uzturēšanu.
2.           Komisija sadarbībā
ar iesaistītajām valstīm koordinē tos pielikuma 1. un
2. punktā minēto sistēmu Savienības un
ārpussavienības elementu un infrastruktūras izveides un
darbības aspektus, kas vajadzīgi, lai nodrošinātu to
darbību, savstarpēju saderību un pastāvīgus
uzlabojumus.
3.           Pielikuma 1. punktā
minēto Eiropas informācijas sistēmu Savienības elementu
izmantošanu neiesaistītām valstīm regulē tehniskās
sadarbības nolīgumi, kas ar šīm valstīm noslēdzami
saskaņā ar LESD 218. pantu.
10. pants 
Īpaši īstenošanas nosacījumi kopējai apmācībai
1.           Iesaistītās
valstis, ja iespējams, savās valstu apmācības
programmās integrē kopīgi izstrādāto
apmācības saturu, tostarp e-apmācības moduļus,
apmācības programmas un standartus, par kuriem panākta
kopīga vienošanās.
2.           Iesaistītās valstis
nodrošina saviem ierēdņiem sākotnēju un turpmāku
apmācību, kas vajadzīgas, lai iegūtu vispārējas
profesionālās prasmes un zināšanas saskaņā ar apmācības
programmām.
3.           Iesaistītās valstis
atbalsta valodu mācības, kas šiem ierēdņiem
vajadzīgas, lai sasniegtu pietiekamu valodu zināšanu līmeni
dalībai programmā.
III nodaļa
Finanšu shēma
11. pants
Finanšu shēma
1.           Finansējums programmas
īstenošanai ir EUR 234 370 000 (pašreizējās cenās).
2.           No programmas
finansējuma piešķīruma var segt arī izdevumus, kas attiecas
uz sagatavošanas pasākumiem, pārraudzību, kontroli,
revīziju un izvērtēšanu, kas nepieciešami programmas
pārvaldībai un tās mērķu sasniegšanai, jo īpaši
izdevumus par pētījumiem, ekspertu sanāksmēm,
informēšanas un komunikācijas darbībām, tostarp Eiropas
Savienības politisko prioritāšu korporatīvo komunikāciju,
ciktāl šīs prioritātes ir saistītas ar šīs regulas
mērķiem, izdevumus, kas saistīti ar IT tīkliem, kuros
uzsvars likts uz informācijas apstrādi un apmaiņu, kā
arī visus citus tehniskā un administratīvā atbalsta
izdevumus, kādi rodas Komisijai programmas pārvaldīšanas
laikā.
12. pants
Intervences veidi
1.           Komisija programmu
īsteno saskaņā ar Finanšu regulu.
2.           Savienības
finansiāls atbalsts 7. pantā izklāstītajām
darbībām tiek īstenots kā: 
(1)         
dotācijas;
(2)         
publiskā iepirkuma līgumi;
(3)         
regulas 4. pantā minēto
ārējo ekspertu izdevumu atlīdzināšana. 
3.           Līdzfinansējuma
likme dotācijām ir līdz 100 % no attaisnotajiem izdevumiem,
ja tie ir ceļa un uzturēšanās izdevumi, izdevumi, kas
saistīti ar pasākumu organizēšanu, un dienas naudas. Likmi
piemēro visām atbalstāmajām darbībām, bet to
nepiemēro ekspertu komandām. Ja šīm darbībām
nepieciešama dotāciju piešķiršana, šai atbalstāmo darbību
kategorijai piemērojamo līdzfinansēšanas likmi nosaka gada darba
programmās. 
13. pants
Savienības finanšu interešu aizsardzība 
1.           Komisija veic atbilstošus
pasākumus, nodrošinot, ka, īstenojot saskaņā ar šo regulu
finansētas darbības, tiek aizsargātas Savienības finanšu
intereses, piemērojot aizsargpasākumus pret krāpšanu, korupciju
un jebkādām citām nelikumīgām darbībām,
veicot efektīvas pārbaudes un, ja ir atklātas nelikumības,
atgūstot nepamatoti izmaksātās summas, kā arī vajadzības
gadījumā piemērojot iedarbīgus, samērīgus un
preventīvus administratīvus un finansiālus sodus. 
2.           Komisijai vai tās
pārstāvjiem un Revīzijas palātai ir tiesības veikt
revīziju, izmantojot dokumentus un to veicot uz vietas,
attiecībā uz visiem dotāciju saņēmējiem,
līgumslēdzējiem un apakšlīgumu slēdzējiem, kas ir
saņēmuši Savienības finansējumu saskaņā ar šo
programmu.
3.           Lai noteiktu, vai notikusi
krāpšana, korupcija vai jebkāda cita nelikumīga darbība,
kas ietekmē Eiropas Savienības finanšu intereses saistībā
ar dotāciju līgumu vai lēmumu par dotāciju piešķiršanu
vai līgumu attiecībā uz Savienības finansējumu,
Eiropas Birojs krāpšanas apkarošanai (OLAF) ir pilnvarots veikt
izmeklēšanu, ieskaitot pārbaudes uz vietas un apskates atbilstoši
noteikumiem un kārtībai, kāda noteikta Eiropas Parlamenta un
Padomes 1999. gada 25. maija Regulā (EK) Nr. 1073/1999 un
Padomes 1996. gada 11. novembra Regulā (Euratom, EK)
Nr. 2185/96 par pārbaudēm un apskatēm uz vietas, ko
Komisija veic, lai aizsargātu Eiropas Kopienas finanšu intereses pret
krāpšanu un citām nelikumībām[32]. 
IV nodaļa
Īstenošanas pilnvaras 
14. pants
Darba programma
Lai īstenotu programmu, Komisija
pieņem gada darba programmas, kurās nosaka sasniedzamos
mērķus, paredzamos rezultātus, īstenošanas metodi un
kopsummu. Tajās ietver arī finansējamo darbību aprakstu,
norāda katram darbības veidam piešķirto finansējuma apjomu
un provizorisku īstenošanas grafiku. Dotāciju piešķiršanai darba
programmās norāda prioritātes, būtiskos
vērtēšanas kritērijus un maksimālo
līdzfinansējuma likmi. Šo īstenošanas aktu pieņem
saskaņā ar 15. panta 2. punktā minēto
pārbaudes procedūru. 
15. pants
Komitejas procedūra
1.           Komisijai palīdz
komiteja. Minētā komiteja ir komiteja Regulas (ES) Nr. 182/2011
nozīmē.
2.           Ja ir atsauce uz šo punktu,
piemēro Regulas (ES) Nr. 182/2011 5. pantu.
V nodaļa
Uzraudzība un novērtēšana
16. pants
Programmas darbību uzraudzība
Sadarbojoties ar iesaistītajām
valstīm, Komisija uzrauga programmu un tās darbības, lai
pārraudzītu veikto darbību īstenošanu.
17. pants
Novērtēšana
1.           Komisija nodrošina programmas
starpposma un noslēguma novērtēšanu, ņemot vērā
2. un 3. punktā minētos aspektus. Rezultātus iestrādā
lēmumos par iespējamiem nākamo programmu atjauninājumiem,
grozījumiem vai apturēšanu. Šos novērtējumus veic
neatkarīgs ārējs vērtētājs.
2.           Komisija sagatavo starpposma
novērtēšanas ziņojumu par programmas darbību
mērķu sasniegšanu, resursu izmantošanas efektivitāti un
programmas pievienoto vērtību Eiropai ne vēlāk kā
2018. gada vidū. Turklāt ziņojumā ietver
informāciju par vienkāršošanu, turpmāku programmas
mērķu būtiskumu, kā arī programmas devumu
Savienības prioritāšu labā, īstenojot gudru,
ilgtspējīgu un integrējošu izaugsmi.
3.           Ne vēlāk kā
līdz 2021. gada beigām Komisija sagatavo noslēguma
novērtēšanas ziņojumu par 2. punktā minētajiem
aspektiem, kā arī par programmas ilgtermiņa ietekmi un
ilgtspēju.
4.           Iesaistītās valstis
pēc Komisijas pieprasījuma iesniedz visus datus un informāciju,
kas nepieciešama Komisijas starpposma un noslēguma novērtēšanas
ziņojumu sagatavošanai.
VI nodaļa 
Nobeiguma noteikumi
18. pants
Atcelšana 
Lēmumu Nr. 1482/2007/EK atceļ
no 2014. gada 1. janvāra.
Tomēr minētais lēmums turpina
reglamentēt finanšu saistības, kas attiecas uz pasākumiem, kuri
veikti saskaņā ar minēto lēmumu, līdz to
izpildīšanai.
19. pants
Stāšanās spēkā
Šī regula stājas spēkā
divdesmitajā dienā pēc tās publicēšanas Eiropas
Savienības Oficiālajā Vēstnesī.
To piemēro no 2014. gada
1. janvāra.
Šī
regula uzliek saistības kopumā un ir tieši piemērojama
visās dalībvalstīs.
Briselē,
Eiropas Parlamenta vārdā —                       Padomes
vārdā —
priekšsēdētājs                                                priekšsēdētājs
PIELIKUMS 
Eiropas
informācijas sistēmas un to Savienības elementi
1.           Eiropas informācijas
sistēmas ir šādas:
(1)         
kopējais sakaru tīkls/ kopējā
sistēmu saskarne (CCN/CSI - CCN2), CCN mail3, CSI
tilts, http tilts, CCN LDAP un saistītie rīki, CCN
tīmekļa portāls, CCN uzraudzība;
(2)         
atbalsta sistēmas, konkrēti —
lietojumkonfigurācijas rīks CNN, pasākumu
paziņošanas rīks (ART2), Taxud tiešsaistes projektu
elektroniskā pārvaldība (TEMPO), pakalpojumu
pārvaldības rīks (SMT), lietotāju
pārvaldības sistēma (UM), BPM sistēma,
pieejamības infopanelis un AvDB, IT pakalpojumu
pārvaldības portāls, direktorijs un lietotāju
piekļuves pārvaldība; 
(3)         
programmas informācijas un sakaru telpa (PICS).
(4)         
ar PVN saistītās sistēmas, jo
īpaši PVN informācijas apmaiņas sistēma (VIES) un
PVN kompensācijas, tostarp VIES sākotnējā
piemērošana, VIES uzraudzības rīks, nodokļu
statistikas sistēma, VIES-tiešsaistē, VIES-tiešsaistē
konfigurācijas rīks, VIES un PVN kompensācijas testa
rīki, PVN skaitļu algoritmi, PVN apmaiņas e-veidlapas, PVN
e-pakalpojumiem (VoeS), VoeS testa rīks, PVN e‑veidlapu
testa rīks;
(5)         
ar piedziņu saistītas sistēmas, it
īpaši e‑veidlapas prasījumu atgūšanai, e‑veidlapas
vienotam instrumentam likuma izpildei (UIPE) un vienotam paziņojumu
veidam (UNF);
(6)         
ar tiešajiem nodokļiem saistītas
sistēmas, jo īpaši uzkrājumu nodokļu sistēma,
uzkrājumu nodokļu testa rīks, e‑veidlapas tiešajiem
nodokļiem, nodokļu identifikācijas numura TIN‑tiešsaistē,
Direktīvas 2011/16/ES 8. pantā minētās
informācijas apmaiņas un ar to saistītie testa rīki;
(7)         
citas ar nodokļiem saistītas
sistēmas, jo īpaši nodokļi Eiropas datubāzē (TEDB);
(8)         
akcīzes preču sistēmas, jo
īpaši sistēma akcīzes datu apmaiņai (SEED),
akcīzes preču aprites un kontroles sistēma (EMCS), MVS
e-veidlapas, testa lietojumprogramma (TA);
(9)         
citas centrālās sistēmas, jo
īpaši dalībvalstu nodokļu informācijas un saziņas
sistēma (TIC), pašapkalpošanās testēšanas sistēma (SSTS),
ar nodokļiem saistīta statistikas sistēma, centrālais
pieteikums tīmekļa veidlapām, centrālo pakalpojumu/
pārvaldes informācijas sistēma akcīzes precēm (CS/MISE).
2.           Eiropas informācijas
sistēmas Savienības elementi ir:
(1)         
IT aktīvi, piemēram, sistēmu tehniskais
nodrošinājums, programmnodrošinājums un tīkla savienojumi,
tostarp ar tiem saistīto datu infrastruktūra;
(2)         
IT pakalpojumi, kas nepieciešami sistēmu izstrādes,
uzturēšanas, atjaunināšanas un darbības atbalstam;
(3)         
jebkurš cits elements, kuru efektivitātes,
drošības un racionalizācijas nolūkā Komisija nosaka par
kopīgu iesaistītajām valstīm. 
TIESĪBU AKTA PRIEKŠLIKUMA
FINANŠU PĀRSKATS
1.           PRIEKŠLIKUMA/INICIATĪVAS KONTEKSTS 
              1.1.    Priekšlikuma/iniciatīvas nosaukums 
              1.2.    Attiecīgās
politikas jomas ABM/ABB struktūrā
              1.3.    Priekšlikuma/iniciatīvas
būtība 
              1.4.    Mērķi

              1.5.    Priekšlikuma/iniciatīvas
pamatojums 
              1.6.    Ilgums
un finansiālā ietekme 
              1.7.    Paredzētie
pārvaldības veidi 
2.           PĀRVALDĪBAS PASĀKUMI 
              2.1.    Uzraudzības
un ziņošanas noteikumi 
              2.2.    Pārvaldības
un kontroles sistēma 
              2.3.    Krāpšanas
un pārkāpumu apkarošanas pasākumi 
3.           PRIEKŠLIKUMA/INICIATĪVAS
PAREDZAMĀ FINANSIĀLĀ IETEKME 
              3.1.    Attiecīgās
daudzgadu finanšu shēmas izdevumu kategorijas un budžeta izdevumu
pozīcijas 
              3.2.    Paredzamā
ietekme uz izdevumiem 
              3.2.1. Paredzamās ietekmes uz izdevumiem
kopsavilkums 
              3.2.2. Paredzamā
ietekme uz darbības apropriācijām 
              3.2.3. Paredzamā
ietekme uz administratīvajām apropriācijām
              3.2.4. Saderība
ar kārtējo daudzgadu finanšu shēmu
              3.2.5. Trešo
personu dalība finansējumā 
              3.3.    Paredzamā ietekme uz
ieņēmumiem
TIESĪBU
AKTA PRIEKŠLIKUMA FINANŠU PĀRSKATS
1.           PRIEKŠLIKUMA/INICIATĪVAS KONTEKSTS 
1.1.        Priekšlikuma/iniciatīvas
nosaukums 
Priekšlikums
Eiropas Parlamenta un Padomes regulai, ar ko izveido rīcības
programmu nodokļu nozarei Eiropas Savienībā laikposmam no 2014.
līdz 2020. gadam (Fiscalis 2020) un atceļ
Lēmumu Nr. 1482/2007/EK.
1.2.        Attiecīgās
politikas jomas ABM/ABB struktūrā[33] 
1405
Nodokļu politika
1.3.        Priekšlikuma/iniciatīvas
būtība 
¨ Priekšlikums/iniciatīva
attiecas uz jaunu darbību 
¨ Priekšlikums/iniciatīva
attiecas uz jaunu darbību, pamatojoties uz izmēģinājuma
projektu/ sagatavošanas darbību[34]

X Priekšlikums/iniciatīva attiecas uz esošas
darbības pagarināšanu 
¨ Priekšlikums/iniciatīva
attiecas uz darbību, kas pārveidota jaunā darbībā 
1.4.        Mērķi
1.4.1.     Komisijas daudzgadu
stratēģiskie mērķi, kurus plānots sasniegt ar
priekšlikumu/iniciatīvu 
Ieteiktā programma
veicinās „Eiropa 2020” — stratēģija gudrai,
ilgtspējīgai un integrējošai izaugsmei[35] īstenošanu, 1) stiprinot
vienotā tirgus darbību, 2) nodrošinot regulējumu atbalsta
darbībām, kas uzlabo publiskā sektora ražīgumu, un 3)
veicinot tehnisko progresu un inovācijas valstu un Eiropas nodokļu
pārvaldes iestādēs. 
Programma jo īpaši
atbalstīs pamatiniciatīvu par digitalizācijas programmu
Eiropai[36],
pamatiniciatīvu par inovācijas savienību[37] un pamatiniciatīvu par
rūpniecības politiku globalizācijas laikmetam[38]. Tā atbalstīs valstu
nodokļu pārvaldes iestādes, lai tās kļūtu
pilntiesīgas nodokļu e-pārvaldes, kā arī dotu
vienādu ieguldījumu administratīvā sloga
samazināšanā nodokļu maksātājiem, padarot
Savienības nodokļu tiesību aktu piemērošanu gudrāku.
Programma atbalstīs
arī Aktu par vienoto tirgu[39],
jo īpaši dažas galvenās nodokļu politikas jomas, kas
uzsvērtas šajā tiesību aktā, un tās, kas attiecas uz
sloga samazināšanu nodokļu maksātājiem. Kad tiks
pieņemtas gaidāmās politikas iniciatīvas, kuras programma
atbalstīs un palīdzēs īstenot, piemēram, ieteiktā
enerģijas nodokļa direktīva, jaunā PVN stratēģija
un kopējā konsolidētā korporatīvā nodokļa
bāze uzņēmumiem, un tās, uz ko attiecas pārrobežu
nodokļu šķēršļu novēršana iedzīvotājiem,
tās būs ievērojams ieguldījums Akta par vienoto tirgu mērķu
sasniegšanā.
1.4.2.     Konkrētie mērķi
un attiecīgās ABM/ABB darbības 
Konkrētie mērķi un attiecīgās ABM/ABB
darbības
Attiecīgā
ABB darbība ir nodokļu politika (1405). Programmas konkrētie
mērķi būs šādi:
uzlabot nodokļu sistēmu darbību, jo
sevišķi īstenojot sadarbību starp iesaistītajām
valstīm, to nodokļu iestādēm, to ierēdņiem un
ārējiem ekspertiem.
1.4.3.     Paredzamie rezultāti un
ietekme
Norādīt,
kāda ir priekšlikuma/iniciatīvas iecerētā ietekme uz
finansējuma saņēmējiem/mērķgrupām
Ierosinātās
programmas mērķis ir uzlabot sadarbību starp nodokļu
pārvaldes iestādēm, izveidot mehānismus un nodrošināt
līdzekļus šādas sadarbības uzlabošanai, kā arī
nepieciešamo finansējumu šo mērķu sasniegšanai. Pēc tam,
kad Komisija būs īstenojusi programmu, valstu nodokļu
sistēmas nebūs vēl vairāk saskaņotas, bet programmas
ietekmē būs iespējams samazināt negatīvo ietekmi
saistībā ar 27 dažādu nodokļu sistēmu
pastāvēšanu, piemēram, novērst krāpšanu, konkurences
kropļojumu, administratīvo slogu pārvaldes iestādēm un
komersantiem, novērst to, ka tiek meklēta izdevīgākā
vieta, kur maksāt nodokļus, utt. Ieteiktais pasākums
tāpēc ir iekšējā tirgus atbalsta pasākums, kas
ļauj uzlabot dažādo iekšējā tirgū esošo nodokļu
sistēmu darbību.
Tā
kā dalībvalstis ir atbildīgas par valstu nodokļu
sistēmu darbības pārvaldību, no priekšlikuma ietekmes
novērtējumā identificētajām problēmām ir
skaidrs, ka ir nepieciešama vēl lielāka — nekā esošā —
administratīvā sadarbība starp nodokļu iestādēm.
Sadarbība ES mērogā ļauj nodokļu iestādēm
izveidot sinerģijas, izvairīties no funkciju dubultošanas un
mainīties labās prakses piemēriem visās jomās, kas
saistītas ar nodokļiem, piemēram,
uzņēmējdarbības inženierija, IT, starptautiskā
sadarbība utt. Pašreizējās programmas „Fiscalis 2013”
atbalsts sadarbībai nodokļu jomā ir izrādījies
vērtīgs, un šī pieredze būs ļoti noderīga,
reaģējot uz nākotnes izaicinājumiem, jo īpaši
novecojušo tehnoloģisko arhitektūru, grūtībām,
strādājot kopā operatīvā līmenī,
attiecībā uz konkrētiem uzdevumiem, nevienādiem finanšu līdzekļiem
nodokļu iestāžu atbalstam un grūtībām, izveidojot
strukturālu sadarbību ar nodokļu iestāžu galvenajām
ieinteresētajām personām.
1.4.4.     Rezultātu un ietekmes
rādītāji 
Norādīt
priekšlikuma/iniciatīvas īstenošanas uzraudzībā
izmantojamos rādītājus
Programmas
aktivitāšu uzraudzība tiks veikta, lai nodrošinātu, ka
programmas īstenošanas noteikumi un kārtība tiek piemēroti
pienācīgi, un pārbaudītu, vai programma veiksmīgi
sasniedz tai paredzētos mērķus. Tiks īstenota
uzraudzības kārtība, tostarp: intervences loģika, visaptverošs
rādītāju kopums, vērtēšanas metodes, datu
vākšanas plāns, skaidrs un strukturēts ziņošanas un
uzraudzības process un starpposma un noslēguma novērtējums.
Programmas rezultativitāte tiks vērtēta,
izmantojot ar programmas vispārīgajiem un konkrētajiem
mērķiem un prioritātēm saistītu saskanīgu
snieguma, ietekmes, vispārīgo un konkrēto rezultātu
rādītāju kopumu un veidojot saikni ar Komisijas
pārvaldības plānu. Detalizēts ietekmes, vispārīgo
un konkrēto rezultātu rādītāju uzskaitījums ir
pieejams ietekmes novērtējumā. TAXUD ĢD ir
norādījis mērķa rādītājus dažiem programmas
darba rezultātiem. Dažiem citiem tas pagaidām vēl nav
iespējams. Šo darbības mērķu sasniedzamos rezultātus
TAXUD ĢD noteiks pirms programmas „Fiscalis 2020” sākuma un
darīs tos zināmus programmas komitejai apstiprināšanai gada
darba programmas procedūras ietvaros.
Vispārīgajam un konkrētajam mērķim vērtējuma kritērijs cita starpā būs vienota
saziņas tīkla pieejamība Eiropas informācijas
sistēmām, un rādītājs, kas jāsasniedz, ir
97 % pieejamība.
1.5.        Priekšlikuma/iniciatīvas
pamatojums 
1.5.1.     Īstermiņa vai ilgtermiņa
vajadzības
Priekšlikums
veicina stratēģijas „Eiropa 2020” un dažādu citu Savienības
tiesību aktu īstenošanu, kā noteikts
1.4.1. nodaļā.
1.5.2.     ES iesaistīšanās
pievienotā vērtība
Ir
izdevīgāk uzsākt darbības Savienības līmenī,
nevis 27 dalībvalstu līmenī, kā sīkāk
aprakstīts paskaidrojuma raksta 3.2. nodaļā.
1.5.3.     Līdzīgas
līdzšinējās pieredzes rezultātā gūtās
atziņas
No
ekonomiskā viedokļa rīcība ES līmenī ir daudz
iedarbīgāka. Pamats sadarbībai nodokļu jomā ir augstas
drošības sakaru tīkls, kas darbojas kopš pirmajām nodokļu
sadarbības programmām 90. gadu sākumā. Tas savieno
valstu nodokļu pārvaldes iestādes apmēram 5000 savienošanas
punktos[40].
Šāds kopējais IT tīkls nodrošina to, ka nolūkā
apmainīties ar jebkāda veida informāciju valsts pārvaldes
iestādei jāpieslēdzas šai kopējai infrastruktūrai
tikai vienreiz. Ja šāda infrastruktūra nebūtu pieejama,
nodokļu pārvaldes iestādēm dalībvalstīs
26 reizes būtu jāveic pieslēgšanās, lai sazinātos
ar katras dalībvalsts iekšējo sistēmu.
Citi
programmas stūrakmeņi ir pasākumi, kas apvieno nodokļu
jomas ierēdņus labāko prakšu apmaiņas nolūkā, lai
mācītos cits no cita, analizētu problēmu vai,
piemēram, sagatavotu vadlīnijas. Ja dalībvalstīm būtu
bijis jāmācās citai no citas, izstrādājot pašām
savas darbības ārpus programmas ietvara, tās visas būtu
izstrādājušas katra savu rīku kopumu un darbības veidus.
Aktivitāšu sinerģija būtu zaudēta, un kopējās
darbības netiktu sistemātiski īstenotas 27 dalībvalstu
līmenī. Daudz efektīvāk ir darboties, ja Komisija ar
programmas atbalstu rīkojas kā darbību starpnieks starp
iesaistītajām valstīm.
Vēl
viena svarīga pievienotā vērtība ir netaustāma
rakstura. Programma ir bijusi noderīga, radot starp dalībvalstīm
un starp dalībvalstīm un Komisiju kopīgas intereses sajūtu,
veicinot savstarpējo uzticēšanos un radot sadarbības garu
nodokļu jomā.
1.5.4.     Saderība un
iespējamā sinerģija ar citiem attiecīgajiem instrumentiem
Programmu
“Fiscalis 2020” un “Muita 2020”pārvaldība iespēju
robežās tiks saskaņota. Abām programmām ir kopīgs
tīkls Eiropas IT sistēmu ieviešanai, kopīga platforma
sadarbībai tiešsaistē (PICS) un kopīgs pasākumu
paziņošanas rīks (ART2). Cilvēkresursu kapacitātes
stiprināšanai piemērotā metodoloģija arī ir
kopīga abām programmām. 
Iekšlietu
ģenerāldirektorāta programmu „Noziedzības novēršana un
cīņa pret noziedzību” (ISEC) un „Terorisma
novēršana, gatavība teroristu uzbrukumiem un to un citu ar
drošību saistītu risku seku pārvarēšana” (CIPS)
starpposma novērtējumā[41]
norādīts, ka programmas „Muita un Fiscalis 2013”
pārvaldības modelis „piedāvā vispievilcīgāko
perspektīvu ISEC/CIPS pārvaldībai, jo tā
ļauj tieši un elastīgi reaģēt uz darbības
nepieciešamību”. 
Eiropas
IT sistēmu pamatā ir CCN/CSI tīkls, kuru
informācijas apmaiņai (un uzglabāšanai) par
nelikumībām un krāpšanu izmanto arī OLAF. Šajā
nolūkā abi ĢD iegūst no apjomradītiem
ietaupījumiem.
1.6.        Ilgums un
finansiālā ietekme 
X Ierobežota ilguma
priekšlikums/iniciatīva 
–     
¨  Priekšlikums/iniciatīva spēkā no 1.1.2014. līdz
31.12.2020. 
–     
X  Finanšu ietekme
2014.–2023. gadā (no 2021. līdz 2023. gadam — tikai
maksājumu apropriācijām).
¨ Beztermiņa
priekšlikums/iniciatīva
–     
Īstenošana ar uzsākšanas periodu no GGGG.
līdz GGGG.,
–     
pēc kura turpinās normāla
darbība
1.7.        Paredzētie
pārvaldības veidi[42] 
X Komisijas īstenota centralizēta
tieša pārvaldība 
¨ Centralizēta netieša
pārvaldība, izpildes uzdevumus
deleģējot
¨         izpildaģentūrām;
¨         Kopienu izveidotām struktūrām[43];
¨         valstu publiskā sektora struktūrām vai
struktūrām, kas veic valsts pārvaldes uzdevumus;
¨         personām, kurām ir uzticēts veikt īpašas
darbības saskaņā ar Līguma par Eiropas Savienību
V sadaļu un kuras ir noteiktas attiecīgā pamataktā
Finanšu regulas 49. panta nozīmē.
¨ Kopīga pārvaldība kopā ar dalībvalstīm 
¨ Decentralizēta pārvaldība kopā ar trešām valstīm 
¨ Pārvaldība kopā ar starptautiskām organizācijām (precizēt)
Ja norādīti
vairāki pārvaldības veidi, sniedziet papildu informāciju
iedaļā „Piezīmes”.
Piezīmes 
/
2.           PĀRVALDĪBAS PASĀKUMI 
2.1.        Uzraudzības un
ziņošanas noteikumi 
Norādīt
periodiskumu un nosacījumus
Programmas aktivitāšu uzraudzība tiks
veikta, lai nodrošinātu, ka programmas īstenošanas noteikumi un
kārtība tiek piemēroti pienācīgi (audita funkcija).
Kopīgu darbību priekšlikumi tiek pastāvīgi uzraudzīti,
izmantojot tiešsaistes datubāzi, pasākumu paziņošanas rīku (ART2),
kurš ietver priekšlikumus un to atbilstīgos pasākumus. Tas pats
rīks ļauj šīs programmas ietvaros izsniegto dotāciju
saņēmējiem, tas ir, dalībvalstu nodokļu pārvaldes
iestādēm, tiešsaistē ziņot par izdevumiem, kas
finansēti no dotācijām, lai piedalītos kopīgajās
darbībās. Katru gadu dalībvalstīm jāsūta
Komisijai finanšu ziņojums, izmantojot pasākumu paziņošanas
rīku.
Attiecībā
uz IT un apmācību kapacitātes stiprināšanas
darbībām, kuras tiek finansētas, izmantojot iepirkumu,
piemēro standarta ziņošanas un uzraudzības noteikumus. 
Programma
tiks vērtēta divreiz. Starpposma novērtējuma
rezultāti būs pieejami ap 2018. gada vidu, bet programmas
noslēguma novērtējums — ap 2021. gada beigām.
Dalībvalstis kā galvenās programmas atbalsta
saņēmējas veiks svarīgu datu apkopošanas daļu, vai nu
nodrošinot informāciju atsevišķo rīku līmenī
(galvenokārt izmantojot ART2), vai plašākā programmas
ietekmes mērogā (vai nu piedaloties uztveres vērtēšanas
pasākumos, vai sagatavojot ziņojumus). 
Līdz
šim esošo programmu izvērtēšanā galvenā uzmanība tika
pievērsta galvenajām programmā iesaistītajām
personām, tas ir, nodokļu iestādēm un to ekspertiem, kuri
ir programmas mērķauditorija. Ņemot vērā
nozīmību konsultācijām par programmas ietekmi uz
ieinteresētajām personām, kas programmai ir „ārējas”
(piemēram, komersanti), un to, kādā mērā šīs
personas ir ieguvējas, piemēram, no labākas nodokļu
pārvaldes iestāžu sadarbības, šī netiešās ietekmes dimensija
tiks iekļauta turpmākajos programmas novērtējumos.
2.2.        Pārvaldības un
kontroles sistēma 
2.2.1.     Apzinātie riski 
Potenciālie
dotāciju īstenošanas riski ir saistīti ar šādām
situācijām:
–              
dotāciju līguma, kas parakstīts ar
dalībvalstu un kandidātvalstu konsorciju, nepareiza īstenošana;
riska līmenis tiek uzskatīts par zemu, jo programmas atbalsta
saņēmēji ir iesaistīto valstu valsts pārvaldes
iestādes;
–              
dalībvalstis deklarē izdevumus par
darbībām, kas programmā nav apstiprinātas; 
–              
dalībvalstis deklarē vienus un tos pašus
izdevumus divreiz;
Potenciālie
līgumu īstenošanas riski ir saistīti ar šādām
situācijām:
–              
netiek ievēroti iepirkuma noteikumi;
–              
tiek apmaksāti rēķini par neesošu
galaproduktu.
2.2.2.     Paredzētās kontroles
metodes
Piemērotās
kontroles stratēģijas galvenie elementi ir šādi:
1. Visām izdevumu jomām kopīga finanšu kontrole:
Ex-ante saistību pārbaude 
Visu
saistību TAXUD ĢD pārbaudi veic Cilvēkresursu un finanšu
nodaļas vadītājs. Līdz ar to ex-ante pārbaude
tiek veikta 100 % piešķirtajām summām. Šī
procedūra nodrošina augsta līmeņa pārliecību par
darījumu legalitāti un likumību.
Ex-ante maksājumu pārbaude 
Visiem
maksājumiem veic ex-ante pārbaudes saskaņā ar
finanšu noteikumiem un pastāvošo kārtību. Šo
padziļināto pārbaudi veic finanšu verificētājs un
kredītrīkotājs.
Turklāt
vismaz viens maksājums (no visām izdevumu kategorijām) nedēļā
tiek izlases kārtā izvēlēts padziļinātai ex-ante
pārbaudei, kuru veic Cilvēkresursu un finanšu nodaļas
vadītājs. Attiecība uz segumu nav noteikts mērķis, jo
šādas pārbaudes mērķis ir pārbaudīt
maksājumus „izlases veidā”, lai pārbaudītu, vai visi maksājumi
tiek sagatavoti atbilstīgi prasībām. Atlikušie maksājumi
katru dienu tiek apstrādāti saskaņā ar spēkā
esošajiem noteikumiem.
Kredītrīkotāju ar pastarpināti
deleģētām pilnvarām deklarācijas 
Visi
kredītrīkotāji ar pastarpināti deleģētām
pilnvarām paraksta deklarāciju, apstiprinot gada pasākumu
ziņojumu par konkrēto gadu. Šīs deklarācijas attiecas uz
darbībām programmas ietvarā. Kredītrīkotāji ar
pastarpināti deleģētām pilnvarām deklarē, ka
darbības, kas saistītas ar budžeta izpildi, ir veiktas
saskaņā ar labas finanšu pārvaldības principiem, ka
spēkā esošās pārvaldības un kontroles sistēmas
sniedz pietiekamu pārliecību par darījumu legalitāti un
likumību, ka ar šīm darbībām saistītie riski ir
pienācīgi identificēti, paziņoti un ka ir īstenoti to
novēršanas pasākumi.
2. Papildpārbaudes iepirkuma līgumiem: 
Piemēro Finanšu regulā definēto publiskā iepirkuma
kontroles procedūras. Ikviens valsts iepirkuma
līgums tiek noslēgts, ievērojot Komisijas dienestu noteiktu
pārbaudes procedūru attiecībā uz maksājumiem,
ņemot vērā līgumiskās saistības un pareizu
finanšu un vispārīgo pārvaldību. Visos starp Komisiju un
saņēmējiem noslēgtajos līgumos ir paredzēti
pasākumi krāpšanas apkarošanai (pārbaudes, ziņojumi utt.).
Tiek izstrādāti sīki atsauces nosacījumi, un tie veido
katra konkrētā līguma pamatu. Pieņemšanas process notiek,
strikti ievērojot TAXUD TEMPO metodoloģiju: tiek
izskatīti sasniedzamie rezultāti, nepieciešamības
gadījumā — koriģēti un visbeidzot pilnībā
apstiprināti (vai noraidīti). Nevienu rēķinu nevar apmaksāt,
ja tam nav „apstiprinājuma vēstules”. 
Piegādājamo galarezultātu pasūtīšana un
pieņemšana attiecas arī uz aktīvu pārvaldību. Katrs aktīvs tiek pasūtīts un attiecīgi
pieņemts, un iereģistrēts Eiropas Komisijas vienotajā IT
rīkā (ABAC assets) pēc tā iegādes
vērtības. Nolietojums tiek aprēķināts
automātiski, pamatojoties uz Komisijas grāmatvedības
noteikumiem. 
Publiskā iepirkuma tehniskā pārbaude
TAXUD
ĢD veic sasniedzamo rezultātu kontroli un uzrauga
līgumslēdzēju darbību un sniegtos pakalpojumus. Tas
regulāri veic arī savu līgumslēdzēju kvalitātes
un drošības pārbaudes. Kvalitātes pārbaudē tiek
pārbaudīta līgumslēdzēja reālo procesu
atbilstība to kvalitātes plānos definētajiem noteikumiem un
procedūrām. Drošības pārbaužu uzmanība tiek
vērsta uz konkrētiem procesiem, procedūrām un
struktūru. 
Ex-post administratīvā kontrole gan darbības, gan
finanšu aspektā
Katra
līguma beigās pirms lietas formālas slēgšanas to
pilnībā pārbauda gan operatīvās darbības, gan
finanšu nodaļas.
3. Papildpārbaudes dotācijām:
Programmas
atbalsta saņēmēju (nodokļu pārvaldes iestādes
dalībvalstīs un kandidātvalstīs) parakstītajos
dotāciju līgumos definē nosacījumus, ko piemēro
tādu pasākumu finansēšanai, uz ko attiecas dotācija,
tostarp nodaļu par kontroles metodēm. Visas iesaistīto valstu
pārvaldes iestādes ir apņēmušās ievērot Komisijas
finanšu un administratīvos noteikumus attiecībā uz izdevumiem.
Pasākumi,
kuru dalību dotāciju saņēmēji var finansēt no
dotācijām, ir noteikti tiešsaistes datubāzē (ART2 —
pasākumu paziņošanas rīks). Dalībvalstis ziņo par
saviem tēriņiem tajā pašā datubāzē, kurā ir
liels skaits iestrādātu kontroļu kļūdu skaita
samazināšanai. Piemēram, dalībvalstis var ziņot tikai par
izdevumiem tādām darbībām, uz kurām tās bijušas
aicinātas, un to var darīt tikai vienreiz.
Papildus
kontrolēm, kas ir iestrādātas ziņošanas sistēmā,
TAXUD ĢD veic dokumentu paraugu kontroli un pārbaudes uz vietas.
Šīs kontroles veic kā ex-post kontroles, un to pamatā ir
uz risku balstīta paraugu pārbaude.
Šī
kontroles stratēģija ļauj iespējami ierobežot dotāciju
saņēmēju administratīvo slogu, un tas notiek
proporcionāli piešķirtajam budžetam un saskatāmajiem riskiem. 
Vienkāršošanas
pasākumu ietekme, piemēram, reālo izmaksu aizstāšana ar
vienreizējām summām, budžeta ieguvumu ziņā ir margināla.
Galvenais ieguvums būs lietderīguma ziņā un samazināts
administratīvais slogs gan dalībvalstīm, gan Komisijai.
4. Kontroles pasākumu izmaksas un ieguvumi
Izveidotās
kontroles ļauj TAXUD ĢD būt pietiekami pārliecinātam
par izdevumu kvalitāti un likumību un samazināt
neatbilstības risku. Novērtējums tiek veikts trešajā
līmenī[44]
kopīgām darbībām un ceturtajā līmenī[45] publiskā iepirkuma
līgumiem. Iepriekšminēto kontroles stratēģijas
pasākumu ieguvums ir potenciālo risku samazināšana zem 2 % no
kopbudžeta, un tiek kontrolēti visi atbalsta saņēmēji. Citu
papildu pasākumu izmantošana turpmākai risku samazināšanai
radītu neproporcionāli augstas izmaksas, un tāpēc tie nav
paredzēti. TAXUD ĢD uzskata, ka no kontroles viedokļa starp
pašreizējo un esošo programmu nav atšķirības, un tāpēc
2020. gada programmai piemēros šo pašu kontroles
stratēģiju. Izmaksas, kas saistītas ar iepriekšminētās
kontroles stratēģijas īstenošanu, ir noteiktas 2,60 %
apmērā[46]
no kopbudžeta, un paredzams, ka tās paliks šajā pašā
līmenī. 
Programmas kontroles stratēģija ir uzskatāma par
pietiekami efektīvu, lai neatbilstības risks būtu mazāks
par 2 %, un tā ir proporcionāla iespējamiem riskiem. 
2.3.        Krāpšanas un
pārkāpumu apkarošanas pasākumi 
Norādīt
esošos vai plānotos novēršanas un aizsardzības pasākumus
Papildus
visu reglamentējošo kontroles mehānismu piemērošanai ĢD
izstrādās krāpšanas apkarošanas stratēģiju atbilstoši
Komisijas jaunajai krāpšanas apkarošanas stratēģijai (CAFS),
kas tika pieņemta 2011. gada 24. jūnijā, lai cita
starpā nodrošinātu, ka tās iekšējā kontrole
saistībā ar krāpšanas apkarošanu, ir pilnībā
atbilstoša CAFS un ka tās krāpšanas riska
pārvaldības pieeja ir virzīta uz krāpšanas risku noteikšanu
un adekvātu reakciju. Ja nepieciešams, tiks izveidotas tīklošanas
grupas un adekvāti IT rīki, kas veltīti krāpšanas
gadījumu analizēšanai saistībā ar programmu „Fiscalis
2020”.
3.           PRIEKŠLIKUMA/INICIATĪVAS
PAREDZAMĀ FINANSIĀLĀ IETEKME 
3.1.        Attiecīgās
daudzgadu finanšu shēmas izdevumu kategorijas un budžeta izdevumu
pozīcijas 
·      Esošās budžeta izdevumu pozīcijas 
Sarindotas pa
daudzgadu finanšu shēmas izdevumu kategorijām un budžeta
pozīcijām
 Daudzgadu finanšu shēmas izdevumu kategorija || Budžeta pozīcija || Izdevumu  veids || Iemaksas 
 Numurs  [Apraksts…] || Dif./nedif. ([47]) || No EBTA[48] valstīm || No kandidātvalstīm[49] || No trešām valstīm || Finanšu regulas 18. panta 1. punkta aa) apakšpunkta nozīmē 
   ||   ||   ||   ||   ||   ||   
·      No jauna veidojamās budžeta pozīcijas 
Sarindotas pa daudzgadu finanšu shēmas izdevumu
kategorijām un budžeta pozīcijām
 Daudzgadu finanšu shēmas izdevumu kategorija || Budžeta pozīcija || Izdevumu  veids || Iemaksas 
 Numurs  [Pozīcijas nosaukums………………………] || Dif./nedif. || No EBTA valstīm || No kandidātvalstīm || No trešām valstīm || Finanšu regulas 18. panta 1. punkta aa) apakšpunkta nozīmē 
   ||   ||   ||   ||   ||   ||   
 1 || 14.04.04 – Fiscalis 2020 || Dif. || NĒ || JĀ || NĒ || NĒ 
 1 || 14.01.04.05 Fiscalis 2020 — administratīvās pārvaldības izdevumi || Nedif. || NĒ || NĒ || NĒ || NĒ 
3.2.        Paredzamā ietekme uz
izdevumiem[50]
3.2.1.     Paredzamās ietekmes uz
izdevumiem kopsavilkums 
Ņemot vērā priekšlikuma par finanšu
darījumu nodokli (FDN) agrīno stadiju, izmaksas, kas saistītas
ar iespējamo Eiropas jaunās IT sistēmas ieviešanu, ja tas
būs nepieciešams, īstenojot priekšlikumu par FDN, nav ietvertas
programmas „Fiscalis 2020” budžetā.
Miljonos EUR (3 zīmes aiz komata)
 Daudzgadu finanšu shēmas izdevumu kategorija || 1 || Gudra un iekļaujoša izaugsme 
 ĢD: TAXUD ||   ||   || 2014. gads || 2015. gads || 2016. gads || 2017. gads || 2018.  gads || 2019.  gads || 2020.  gads || 2021.-2023.  gads || KOPĀ 
  Darbības apropriācijas ||   ||   
 14.0404 – Fiscalis 2020 || Saistības || (1a) || 33.310 || 33.310 || 33.310 || 33.410 || 33.410 || 33.410 || 33.510 ||   || 233.670 
 Maksājumi || (2a) ||  9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670 
 Administratīvās apropriācijas, kas tiek finansētas no konkrētu programmu piešķīrumiem[51] ||   ||   
 14.010405 ||   || (3) || 0,100 || 0,100 || 0,100 || 0,100 || 0,100 || 0,100 || 0,100 ||   || 0,700 
 KOPĀ apropriācijas ĢD TAXUD || Saistības || =1+1(a)+3 || 33.410 || 33.410 || 33.410 || 33.510 || 33.510 || 33.510 || 33.610 ||   || 234.370 
 Maksājumi || =2+2(a)+3 ||  9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370 
  KOPĀ — darbības apropriācijas || Saistības || (4) || 33.310 || 33.310 || 33.310 || 33.410 || 33.410 || 33.410 || 33.510 ||   || 233.670 
 Maksājumi || (5) ||  9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670 
  KOPĀ — administratīvās apropriācijas, kas tiek finansētas no konkrētu programmu piešķīrumiem || (6) || 0,100 || 0,100 || 0,100 || 0,100 || 0,100 || 0,100 || 0,100 ||   || 0,700 
 KOPĀ — daudzgadu finansēšanas shēmas 1. IZDEVUMU KATEGORIJAS apropriācijas || Saistības || =4+ 6 || 33.410 || 33.410 || 33.410 || 33.510 || 33.510 || 33.510 || 33.610 ||   || 234.370 
 Maksājumi || =5+ 6 ||  9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370 
 Daudzgadu finanšu shēmas izdevumu kategorija || 5 || „Administratīvie izdevumi” 
Miljonos EUR (3 zīmes aiz komata)
   ||   ||   || 2014.  gads || 2015.  gads || 2016.  gads || 2017.  gads || 2018.  gads || 2019.  gads || 2020.  gads || KOPĀ 
 ĢD: TAXUD || 
  Cilvēkresursi || 4,973 || 4,973 || 4,973 || 4,973 || 4,973 || 4,973 || 4,973 || 34,811 
  Pārējie administratīvie izdevumi || 0,220 || 0,220 || 0,220 || 0,220 || 0,220 || 0,220 || 0,220 || 1,540 
 KOPĀ — DG TAXUD ||   || 5,193 || 5,193 || 5,193 || 5,193 || 5,193 || 5,193 || 5,193 || 36,351 
 KOPĀ — daudzgadu finansēšanas shēmas 5. IZDEVUMU KATEGORIJAS apropriācijas || (Saistību summa kopā = maksājumu summa kopā) || 5,193 || 5,193 || 5,193 || 5,193 || 5,193 || 5,193 || 5,193 || 36,351 
   ||   ||   || 2014.  gads || 2015.  gads || 2016.  gads || 2017.  gads || 2018.  gads || 2019.  gads || 2020.  gads || 2021.-2023.  gads || KOPĀ 
 KOPĀ — daudzgadu finansēšanas shēmas 1.–5. IZDEVUMU KATEGORIJAS apropriācijas || Saistības || 38.603 || 38.603 || 38.603 || 38.703 || 38.703 || 38.703 || 38.803 ||   ||  270.721 
 Maksājumi || 14.620 || 29.609 || 32.940 || 35.300 || 35.345 || 35.355 || 35.390 || 52.162 ||  270.721 
Paredzamā
ietekme uz darbības apropriācijām 
–     
Priekšlikums paredz darbības apropriāciju
izmantošanu šādā veidā:
Saistību apropriācijas miljonos EUR (3
zīmes aiz komata)
 Norādīt mērķus un rezultātus   ò ||   ||   || 2014 || 2015 || 2016 || 2017 ||  2018 || 2019 || 2020 || KOPĀ 
 REZULTĀTI 
 Rezultāta veids[52] || Rezultāta vidējās izmaksas || Rezultātu daudzums || Izmaksas || Rezultātu daudzums || Izmaksas || Rezultātu daudzums || Izmaksas || Rezultātu daudzums || Izmaksas || Rezultātu daudzums || Izmaksas || Rezultātu daudzums || Izmaksas || Rezultātu daudzums || Izmaksas || Rezultātu daudzums kopā || Izmaksas kopā 
 Konkrētais mērķis: uzlabot nodokļu sistēmu darbību, jo sevišķi īstenojot sadarbību starp iesaistītajām valstīm, to nodokļu pārvaldes iestādēm, to ierēdņiem un ārējiem ekspertiem. 
 IT kapacitātes stiprināšana || IT līgumu skaits ||   || Apmēram 20 ||  23.450 ||   ||  23.450 ||   ||  23.450 ||   ||  23.450 ||   ||  23.450 ||   ||  23.450 ||   ||  23.450 ||   ||  164.150 
 Kopīgi pasākumi: || Organizēto pasākumu skaits ||   || Apmēram 260 ||  8.550 ||   ||  8.550 ||   ||  8.550 ||   ||  8.550 ||   ||  8.550 ||   ||  8.550 ||   ||  8.550 ||   ||  59.850 
 Cilvēkresursu kapacitātes stiprināšana || Apmācību skaits ||   || Tiks apstiprināts ||  1.310 ||   ||  1.310 ||   ||  1.310 ||   ||  1.410 ||   ||  1.410 ||   ||  1.410 ||   ||  1.510 ||   ||  9.670 
   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 KOPĒJĀS IZMAKSAS ||   ||   ||   ||  33.310 ||   ||  33.310 ||   || 33.310 ||   || 33.410 ||   || 33.410 ||   || 33.410 ||   || 33.510 ||   || 233.670 
3.2.2.     Paredzamā ietekme uz
administratīvajām apropriācijām
3.2.2.1.  Kopsavilkums 
–     
Priekšlikums paredz administratīvo
apropriāciju izmantošanu šādā veidā:
Miljonos EUR (3
zīmes aiz komata)
   || 2014.  gads || 2015.  gads || 2016.  gads || 2017.  gads || 2018.  gads || 2019.  gads || 2020.  gads || KOPĀ 
 Daudzgadu finanšu shēmas 5. IZDEVUMU KATEGORIJA ||   ||   ||   ||   ||   ||   ||   ||   
 Cilvēkresursi || 4,973 || 4,973 || 4,973 || 4,973 || 4,973 || 4,973 || 4,973 || 34,811 
 Pārējie administratīvie izdevumi || 0,220 || 0,220 || 0,220 || 0,220 || 0,220 || 0,220 || 0,220 || 1,540 
 Starpsumma – daudzgadu finanšu shēmas 5. IZDEVUMU KATEGORIJA || 5,193 || 5,193 || 5,193 || 5,193 || 5,193 || 5,193 || 5,193 || 36,351 
 Ārpus daudzgadu finanšu shēmas 5. IZDEVUMU KATEGORIJAS[53] ||   ||   ||   ||   ||   ||   ||   ||   
 Cilvēkresursi || p.m. || p.m. || p.m. || p.m. || p.m. || p.m. || p.m. || p.m. 
 Citi administratīvie izdevumi || p.m. || p.m. || p.m. || p.m. || p.m. || p.m. || p.m. || p.m. 
 Starpsumma – ārpus daudzgadu finanšu shēmas 5. IZDEVUMU KATEGORIJAS || p.m. || p.m. || p.m. || p.m. || p.m. || p.m. || p.m. || p.m. 
 KOPĀ || 5,193 || 5,193 || 5,193 || 5,193 || 5,193 || 5,193 || 5,193 || 36,351 
3.2.2.2.   Paredzamās
cilvēkresursu vajadzības 
–     
Priekšlikums paredz cilvēkresursu izmantošanu
šādā veidā:
Paredzamais apjoms izsakāms veselos
skaitļos (vai maksimāli ar vienu zīmi aiz komata)
   || 2014.  gads || 2015.  gads || 2016.  gads || 2017.  gads || 2018.  gads || 2019.  gads || 2020.  gads 
  Štatu sarakstā ietvertās amata vietas (ierēdņi un pagaidu darbinieki) 
 14 01 01 01 (Galvenā mītne un Komisijas pārstāvniecības) || 32 || 32 || 32 || 32 || 32 || 32 || 32 
 14 01 01 02 (Delegācijas) || p.m. || p.m. || p.m. || p.m. || p.m. || p.m. || p.m. 
 14 01 05 01 (Netiešā pētniecība) || p.m. || p.m. || p.m. || p.m. || p.m. || p.m. || p.m. 
 10 01 05 01 (Tiešā pētniecība) || p.m. || p.m. || p.m. || p.m. || p.m. || p.m. || p.m. 
  Ārštata darbinieki (izsakot ar pilnslodzes ekvivalentu — FTE)[54] 
 14 01 02 01 (CA, INT, SNE, ko finansē no vispārīgajām apropriācijām) || 9 || 9 || 9 || 9 || 9 || 9 || 9 
 14 01 02 02 (CA, INT, JED, LA un SNE delegācijās) || p.m. || p.m. || p.m. || p.m. || p.m. || p.m. || p.m. 
 14 01 04 05 [55] || - Galvenā mītne[56] || p.m. || p.m. || p.m. || p.m. || p.m. || p.m. || p.m. 
 - Delegācijas || p.m. || p.m. || p.m. || p.m. || p.m. || p.m. || p.m. 
 14 01 05 02 (CA, INT, SNE — netiešā pētniecība) || p.m. || p.m. || p.m. || p.m. || p.m. || p.m. || p.m. 
 10 01 05 02 (CA, INT, SNE — tiešā pētniecība) || p.m. || p.m. || p.m. || p.m. || p.m. || p.m. || p.m. 
 Citas budžeta pozīcijas (precizēt) || p.m. || p.m. || p.m. || p.m. || p.m. || p.m. || p.m. 
 KOPĀ || 41 || 41 || 41 || 41 || 41 || 41 || 41 
14 ir attiecīgā politikas joma vai
budžeta sadaļa
Cilvēkresursu
vajadzības tiks nodrošinātas, izmantojot attiecīgā ĢD
darbiniekus, kuri jau ir iesaistīti konkrētās darbības
pārvaldībā un/vai ir pārgrupēti attiecīgajā
ģenerāldirektorātā, vajadzības gadījumā
izmantojot vadošajam ĢD gada budžeta sadales procedūrā
piešķirtos papildu resursus un ņemot vērā budžeta
ierobežojumus.
Veicamo uzdevumu
apraksts
 Ierēdņi un pagaidu darbinieki || Programmas pārvaldības darbības, šaurākā nozīmē[57], un programmas īstenošanas darbības, piemēram, pētījumi, Eiropas IT sistēmu izstrāde, uzturēšana un darbība. 
 Ārštata darbinieki || Palīdzība programmas īstenošanas darbībās, piemēram, pētījumos, Eiropas IT sistēmu izstrādē, uzturēšanā un darbībā. 
3.2.3.     Saderība ar
kārtējo daudzgadu finanšu shēmu 
–     
Priekšlikums atbilst 2020. gada daudzgadu
finanšu shēmai
3.2.4.     Trešo personu iemaksas 
–     
Priekšlikums neparedz trešo personu
līdzfinansējumu 
3.2.5.     Paredzamā ietekme uz
ieņēmumiem
–     
Priekšlikuma iespējamā
finansiālā ietekme uz ieņēmumiem ir ierobežota:
piemērojot (13. pantā minētos) sodus, tos ieskaitīs ES
budžetā kā vispārīgos ieņēmumus.
[1]               COM(2011) 500 galīgā redakcija,
2011. gada 29. jūnijs, Budžets stratēģijai „Eiropa
2020”.
[2]               COM(2010) 2020 galīgā redakcija,
2010. gada 3. marts: Stratēģija gudrai,
ilgtspējīgai un integrējošai izaugsmei.
[3]               „Fiscalis 2013”
starpposma izvērtējums: http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf
_
[4]               DELOITTE,
Nākotnes darbības struktūra muitas savienībai un
sadarbības modelis nodokļu jomā Eiropā. 
[5]               Fiscalis komitejas 9. sanāksmes
2011. gada 3. maijā protokols
[6]               Muitas un nodokļu iekasēšanas punktus
ņemot kopā.
[7]               COM(2012) 388 final
[8]               Iepriekš tās tika dēvētas par Eiropas IT
sistēmām.
[9]               OV L 55, 28.2.2011., 13. lpp.
[10]             Izvērtējuma partnerība, programmas
„Muita 2013” starpposma izvērtējums, 72.–80. lpp., RAMBOLL,
programmas „Fiscalis 2013” starpposma izvērtējums,
268.–305. punkts.
[11]             COM(2011), 398 galīgā
redakcija, 2011. gada 29. jūnijs.
[12]             COM(2011), 706 galīgā
redakcija, 2011. gada 9. novembris.
[13]             COM(2010) 245 galīgā
redakcija/2, Digitālā programma Eiropai.
[14]             COM(2010) 546, 2010. gada 6. oktobris,
Stratēģijas „Eiropa 2020” pamatiniciatīva „Inovācijas
savienība”.
[15]             COM(2010) 682, 2010. gada 23. novembris,
Jaunu prasmju un darbavietu programma.
[16]             COM(2010) 614, Stratēģijas „Eiropa 2020”
pamatiniciatīva „Integrēta rūpniecības politika”
[17]             COM(2011) 206 galīgā redakcija.
[18]             OV C, .. lpp.
[19]             Atsauce uz noslēguma/termiņa vidusposma
novērtējumu (-iem).
[20]             COM(2010) 2020.
[21]             OV L 84, 31.3.2010.,
1. lpp.
[22]             COM(2004) 373.
[23]             Tiks papildināts.
[24]             COM(2010) 700.
[25]             OV L 55, 28.2.2011., 13. lpp.
[26]             OV L 330, 15.12.2007., 1. lpp.
[27]             OV L 347, 11.12.2006., 1. lpp.
[28]             OV L 316, 31.10.1992., 21. lpp.
[29]             OV L 176, 5.7.2011., 24. lpp.
[30]             OV L 283, 31.10.2003., 51. lpp.
[31]             OV L 84, 31.3.2010., 1. lpp.
[32]             OV L 292, 15.11.1996., 2. lpp.
[33]             ABM: uz darbību balstīta pārvaldība –
ABB: budžeta līdzekļu sadale pa darbības jomām.
[34]             Kā paredzēts Finanšu regulas 49. panta
6. punkta a) un b) apakšpunktā.
[35]             COM(2010) 2020 galīgā redakcija,
2010. gada 3. marts: Stratēģija gudrai,
ilgtspējīgai un integrējošai izaugsmei.
[36]             COM(2010) 245 galīgā redakcija/2,
Digitālā programma Eiropai.
[37]             COM(2010) 546, 2010. gada 6. oktobris,
Stratēģijas „Eiropa 2020” pamatiniciatīva „Inovācijas
savienība”.
[38]             COM(2010) 614, Stratēģijas „Eiropa 2020”
pamatiniciatīva „Integrēta rūpniecības politika”
[39]             COM(2011) 206 galīgā redakcija.
[40]             Muitas un nodokļu iekasēšanas punktus ņemot
kopā.
[41]             COM(2005) 124, 2005. gada 6. aprīlis,
2007.–2013. gada finanšu shēmā paredzētais budžets ir
EUR 745 miljoni.
[42]             Skaidrojumus par pārvaldības veidiem un atsauces
uz Finanšu regulu skatīt BudgWeb tīmekļa vietnē: http://www.cc.cec/budg/man/budgmanag/budgmanag_en.html
[43]             Kā paredzēts Finanšu regulas
185. pantā.
[44]             Trešais kontroles līmenis: kontrole ar atsauci uz
pilnīgi neatkarīgu sadarbības informāciju.
[45]             Ceturtais kontroles līmenis: kontrole ar atsauci uz
un ietverot piekļuvi pamatojošiem dokumentiem, kas ir pieejami
konkrētā procesa stadijā.
[46]             Izmaksas veido to FTE skaits, kuri veic kontroli,
reizināts ar vidējām personāla izmaksām; ar
ārējo auditu saistītas izmaksas, ar sistēmas ART
uzturēšanu saistītas izmaksas.
[47]             Dif. — diferencētas apropriācijas, nedif. — nediferencētas apropriācijas.
[48]             EBTA: Eiropas Brīvās tirdzniecības
asociācija 
[49]             Kandidātvalstis un attiecīgā
gadījumā potenciālās kandidātvalstis no
Rietumbalkāniem
[50]             Izdevumi ir izteikti pašreizējās cenās
[51]             Tehniskais un/vai administratīvais atbalsts un ES
programmu un/vai darbību īstenošanas atbalsta izdevumi
(kādreizējās „BA” pozīcijas), netiešā
pētniecība, tiešā pētniecība.
[52]             Rezultāti ir attiecīgie produkti vai pakalpojumi
(piemēram, finansēto studentu apmaiņu skaits, uzbūvēto
ceļu garums kilometros utt.).
[53]             Tehniskais un/vai administratīvais atbalsts un ES
programmu un/vai darbību īstenošanas atbalsta izdevumi
(kādreizējās „BA” pozīcijas), netiešā
pētniecība, tiešā pētniecība.
[54]             CA — līgumdarbinieki, INT — pagaidu darbinieki
("Intérimaire"), JED — jaunākie eksperti delegācijās,
LA — vietējie darbinieki, SNE — valstu norīkotie eksperti 
[55]             Saskaņā ar robežlielumiem attiecībā uz
ārštata darbiniekiem, ko finansē no darbības
apropriācijām (kādreizējām „BA” pozīcijām).
[56]             Galvenokārt struktūrfondi, Eiropas
Lauksaimniecības fonds lauku attīstībai (ELFLA) un Eiropas
Zivsaimniecības fonds (EZF).
[57]             Programmas pārvaldībā — tās
šaurākajā nozīmē — iesaistīto amatu vietas ir
ierobežotas līdz 18.